## Zakon o zračnom prometu

### NN 132/1998 (9.10.1998.), Zakon o zračnom prometu

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ZRAČNOM PROMETU**

Proglašavam Zakon o zračnom prometu, koji je donio Zastupnički dom Hrvatskoga
državnog sabora na sjednici 25. rujna 1998.

Broj: 081-98-1772/1
Zagreb, 1. listopada 1998.

Predsjednik
Republike Hrvatske
**dr. Franjo Tuđman**, v. r.

## **ZAKON**

### **O ZRAČNOM PROMETU**

**DIO PRVI**

TEMELJNE ODREDBE

*Područje primjene*

Članak 1.

(1) Ovim se Zakonom uređuje zračni promet u zračnom prostoru Republike
Hrvatske (u daljnjem tekstu: hrvatski zračni prostor), uvjeti za sigurno
odvijanje zračnoga prometa, usluge u zračnoj plovidbi, istraživanje ugrožavanja
sigurnosti zrakoplova i nesreća zrakoplova, potraga i spašavanje zrakoplova,
zaštita zračnog prometa, zaštita od buke zrakoplova, inspekcija sigurnosti
zračnog prometa i prekršaji u zračnom prometu.

(2) Ako ovim Zakonom nije drukčije određeno, njegove se odredbe primjenjuju
na sve zrakoplove koji koriste hrvatski zračni prostor, odnosno na inozemne
zrakoplove u skladu s međunarodnim ugovorima koji obvezuju Republiku Hrvatsku.

(3) Odredbe ovoga Zakona primjenjuju se i na vojne aerodrome i hrvatske
vojne zrakoplove ako je to izričito propisano ovim Zakonom.

*Pojmovi*

Članak 2.

Pojmovi koji se upotrebljavaju u ovom Zakonu imaju sljedeće značenje:

1) *aerodrom*: određeno područje na zemlji ili vodi (uključujući
sve objekte, instalacije i opremu) namijenjeno u potpunosti ili djelomično
za kretanje, uzlijetanje, slijetanje i boravak zrakoplova,

2) *avion*: zrakoplov teži od zraka, pokretan motorom, koji uzgon
u letu dobiva poglavito zbog aerodinamičkih reakcija na površinama koje
u određenim uvjetima leta ostaju nepokretne,

3) *balon*: zrakoplov lakši od zraka, bez motora,

4) *domaći zračni promet*: promet koji se obavlja u zračnom prostoru
Republike Hrvatske,

5) *helidrom*: aerodrom ili određeno područje na objektu namijenjeno
u potpunosti ili djelomično za dolaske, odlaske i kretanje helikoptera,

6) *homologacija*: postupak kojim se utvrđuje da li tip zrakoplova
ili zrakoplovnog uređaja odgovara propisima za gradnju zrakoplova ili zrakoplovnog
uređaja, te da ne pokazuje obilježja ili osobine koje ugrožavaju ili bi
mogle ugroziti njegovu sigurnu uporabu,

7) *Hrvatska kontrola zračne plovidbe*: društvo s ograničenom odgovornošću,
osnovano posebnim zakonom, za obavljanje poslova kontrole zračne plovidbe
u Republici Hrvatskoj,

8) *izvanredni događaj*: svaki događaj zbog kojega je moglo doći
do ugrožavanja sigurnosti zračnog prometa, a posljedica nije bilo,

9) *javni zračni promet*: linijski i povremeni prijevoz osoba ili
stvari,

10) *jedrilica*: zrakoplov teži od zraka, bez motora, koji uzgon
u letu dobiva poglavito zbog aerodinamičkih reakcija na površinama koje
u određenim uvjetima leta ostaju nepokretne,

11) *kabinska posada*: članovi posade zrakoplova (ali nisu članovi
letačke posade) koji obavljaju poslove što im ih, u interesu sigurnosti
ukrcanih putnika, odredi operator ili zapovjednik zrakoplova,

12) *kabotaža*: pravo da inozemni zračni prijevoznik države stranke
Konvencije o međunarodnom civilnom zrakoplovstvu, obavlja prijevoz putnika,
pošte i tereta u javnom zračnom prometu između odredišta unutar teritorija
Republike Hrvatske,

13) *kontrola zračnog prometa*: sprečavanje sudara zrakoplova u
zraku i na manevarskim površinama aerodroma, između zrakoplova i vozila,
te između zrakoplova i ostalih prepreka na manevarskim površinama aerodroma,
u svrhu sigurnoga, redovitog i nesmetanog odvijanja zračnog prometa,

14) *kontrolirani aerodrom*: aerodrom na kojem se obavlja kontrola
zračnog prometa za aerodromski promet,

15) *letačka posada*: članovi posade zrakoplova koji posjeduju
odgovarajuću dozvolu za upravljanje zrakoplovom ili obavljanje drugih poslova
u svezi s upravljanjem zrakoplova tijekom vremena letenja,

16) *letjelište*: aerodrom koji se u načelu upotrebljava za letenje
jedrilica i motornih jedrilica koje ne uzlijeću samostalno, a čija se uporaba
može proširiti i za letenje drugih vrsta zrakoplova koji se upotrebljavaju
u posebnom zračnom prometu,

17) *linija*: niz letova između dvaju ili više mjesta koji se obavljaju
prema redu letenja,

18) *linijski zračni promet*: redovni komercijalni prijevoz osoba
i/ili stvari, koji je dostupan svima pod jednakim uvjetima, a obavlja se
na unaprijed utvrđenim linijama, prema unaprijed utvrđenom redu letenja
i po objavljenim cijenama i općim uvjetima prijevoza,

19) *manevarska površina*: dio aerodroma na zemlji ili vodi (osim
stajanke), određen za uzlijetanje, slijetanje ili vožnju zrakoplova,

20) *međunarodni aerodrom*: aerodrom utvrđen kao ulazni ili izlazni
aerodrom u međunarodnom zračnom prometu na kojem se provode postupci carine,
granične kontrole i sl.,

21) *međunarodna norma*: svaka specifikacija za fizičke osobine,
konfiguraciju, materijal, sposobnost ili osobine, osoblje ili postupak,
čija je istolika primjena prihvaćena kao neophodna za sigurno, redovito
i nesmetano odvijanje zračnog prometa, a kojima države stranke moraju udovoljiti,
sukladno odredbama Konvencije o međunarodnom civilnom zrakoplovstvu,

22) *međunarodni zračni promet*: promet koji se obavlja u zračnom
prostoru iznad teritorija dviju ili više država,

23) *nesreća zrakoplova*: događaj u svezi s operacijom zrakoplova,
koji nastane od trenutka kad se jedna ili više osoba ukrca u zrakoplov
s namjerom da obavi let, do trenutka iskrcavanja svih osoba iz zrakoplova,
a posljedice su - smrt ili teška tjelesna ozljeda jedne ili više osoba
u zrakoplovu ili izvan njega, uništenje zrakoplova, nestanak zrakoplova
ili nedostupnost zrakoplovu kao posljedica nesreće, oštećenje osnovne strukture
zrakoplova ili veće oštećenje imovine treće osobe,

24) *nezgoda zrakoplova*: događaj u svezi s operacijom zrakoplova
koji nastane od trenutka kad se jedna ili više osoba ukrca u zrakoplov
s namjerom da obavi let, do trenutka iskrcavanja svih osoba iz zrakoplova,
a posljedice su - oštećenje dijelova zrakoplova ili motora, lakša tjelesna
ozljeda osoba u zrakoplovu ili izvan njega ili manje oštećenje imovine
treće osobe,

25) *objavljivanje na način uobičajen u zračnom prometu*: objavljivanje
u "Zborniku zrakoplovnih informacija Republike Hrvatske (AIP)" ili žurnim
informacijama (NOTAM), ili okružnicom zrakoplovnih informacija (AIC), ili
drugim posebnim publikacijama,

26) *opasno područje*: dio zračnog prostora utvrđenih dimenzija
u kojem se odvijaju djelatnosti ili postoje okolnosti opasne za odvijanje
zračnog prometa,

27) *opasno približavanje zrakoplova*: situacija u kojoj su, prema
mišljenju zapovjednika zrakoplova ili kontrolora zračnog prometa, udaljenosti
između zrakoplova, kao i njihove međusobne pozicije i brzine bile takve
da je bila ugrožena sigurnost tih zrakoplova,

28) *operativna površina*: dio aerodroma na zemlji ili vodi, određen
za uzlijetanje, slijetanje ili vožnju zrakoplova, koji se sastoji od manevarske
površine i stajanke,

29) *operator aerodroma*:fizička ili pravna osoba koja
je vlasnik ili korisnik aerodroma,

30) *operator zrakoplova*: fizička ili pravna osoba koja je vlasnik
ili korisnik zrakoplova,

31) *Organizacija međunarodnoga civilnog zrakoplovstva (ICAO)*:
specijalizirana ustanova Ujedinjenih naroda, osnovana Konvencijom o međunarodnom
civilnom zrakoplovstvu od 7. prosinca 1944. godine u Chicagu, u svrhu razvijanja
načela, tehnologije, te poticanja i razvoja međunarodnoga zračnog prometa,

32) *plan leta*: skup informacija o namjeravanom letu, ili dijelu
leta zrakoplova, koje se podnose, u načelu, u pisanom obliku, nadležnoj
kontroli zračnog prometa,

33) *plovidbenost zrakoplova ili zrakoplovnog uređaja*: sposobnost
za sigurnu zračnu plovidbu,

34) *područja s ograničenjem letenja*: opasna, uvjetno zabranjena
ili druga područja, osim zabranjenih područja, koja su utvrđena u svrhu
sigurnog odvijanja zračnog prometa,

35) *područje letnih informacija*:zračni prostor određenih
dimenzija u kojem se pružaju usluge letnih informacija i obavlja uzbunjivanje,

36) *posada (letačka i kabinska) zrakoplova*: osobe koje je operator
zrakoplova odredio za obavljanje određenih poslova u zrakoplovu tijekom
vremena letenja,

37) *poseban zračni promet:* (sav) zračni promet koji nije javni
zračni promet,

38) *povremeni zračni promet*: komercijalni prijevoz osoba i/ili
stvari koji nije linijski, a koji se obavlja uz posebno ugovorene uvjete
- čarter prijevoz (pojedinačni ili serijski), taksiprijevoz, panoramski
letovi i sl.,

39) *preporučena praksa*: svaka specifikacija za fizičke osobine,
konfiguraciju, materijal, sposobnost ili osobine, osoblje ili postupak
čija je jednoobrazna primjena prihvaćena kao poželjna zbog sigurnog, redovitog
i nesmetanog odvijanja zračnog prometa i kojoj države stranke trebaju nastojati
udovoljiti, sukladno odredbama Konvencije o međunarodnom civilnom zrakoplovstvu,

40) *prijevoz za vlastite potrebe*: nekomercijalni prijevoz osoba
i/ili stvari,

41) *privremeno izdvojeno područje*: područje privremeno rezervirano,
poradi sigurnosti zračnoga prometa, isključivo za vojne letove,

42) *radovi iz zraka*: komercijalna uporaba zrakoplova u svrhe
koje nisu komercijalni prijevoz osoba ili stvari (radovi u poljoprivredi,
šumarstvu ili građevinarstvu, protupožarnoj zaštiti, protugradnoj obrani,
potrazi i spašavanju, promidžbi, nadzoru i patroliranju, izobrazbi letačkog
osoblja, provjeri radionavigacijskih uređaja, snimanju iz zraka i sl.),

43) *red letenja*: utvrđeno vrijeme uzlijetanja i slijetanja zrakoplova
u linijskom zračnom prometu,

44) *rotokopter:* zrakoplov teži od zraka, pokretan motorom, koji
se održava u letu reakcijom zraka na jednom ili više rotora,

45) *sigurnost*: poduzimanje preventivnih mjera, radnji i postupaka
u svrhu sprečavanja nesreća zrakoplova ili umanjenja njihovih posljedica,

46) *stajanka*: određeno područje na aerodromu namijenjeno za smještaj
zrakoplova poradi ukrcaja i iskrcaja putnika, ukrcaja i iskrcaja tereta
ili pošte, te za parkiranje i održavanje zrakoplova,

47) *staza za vožnju*: određena površina na aerodromu namijenjena
za vožnju zrakoplova,

48) *uvjetno zabranjeno područje*: dio zračnoga prostora Republike
Hrvatske, utvrđenih dimenzija, iznad određenog područja u kojem se zračni
promet, u određeno vrijeme i uz utvrđene uvjete, ne može obavljati,

49) *uzletno-sletna staza*: utvrđena pravokutna površina na zemlji,
vodi ili objektu, namijenjena za uzlijetanje i slijetanje zrakoplova,

50) *vrijeme leta*: ukupno vrijeme od trenutka kad zrakoplov započne
vožnju poradi uzlijetanja, do trenutka potpunog zaustavljanja zrakoplova
nakon slijetanja,

51) *zabranjeno područje*: dio zračnoga prostora Republike Hrvatske
utvrđenih dimenzija u kojem je zabranjeno odvijanje zračnog prometa,

52) *zapovjednik zrakoplova*: osoba s pravom konačne odluke, odgovorna
za upravljanje i posluživanje zrakoplova tijekom vremena leta i na tlu,

53) *zaštitni pregled*:skup mjera i postupaka kojima se
sprečava unošenje oružja, eksplozivnih naprava i drugih opasnih predmeta
i tvari u štićeno područje, a kojima bi se mogla izvršiti djela nezakonitog
ometanja zračnog prometa, te neovlašteni pristup osoba i vozila u štićeno
područje,

54) *zmaj*: zrakoplov teži od zraka, bez motora i sustava za upravljanje,
privezan ili vučen sa zemljine površine,

55) *zračni brod*: zrakoplov lakši od zraka pokretan motorom,

56) *zračna luka*: aerodrom s najmanje jednim utvrđenim normiranim
postupkom preciznoga instrumentalnog prilaženja, na kojem postoje postrojenja
za smještaj, održavanje, popravak, te prihvat i otpremu zrakoplova, putnika
i stvari,

57) *zračna plovidba*: letenje zrakoplova i kretanje zrakoplova
po operativnim površinama aerodroma,

58) *zračni prijevoz*: prijevoz osoba ili stvari zrakoplovom iz
jednog mjesta u drugo,

59) *zračni prijevoz za vlastite potrebe*: nekomercijalni prijevoz
osoba ili stvari,

60) *zračni prijevoznik*: operator zrakoplova koji komercijalno
prevozi osobe i/ili stvari zrakoplovima,

61) *zračni promet*: proces premještanja, odnosno prijevoza osoba
i/ili stvari zračnom plovidbom, kao i bilo koja druga uporaba ili djelovanje
u zračnom prostoru,

62) *zračno pristanište*: aerodrom za avione ili helikoptere (helidrom),
u načelu namijenjen za uzlijetanje i slijetanje u vizualnim meteorološkim
uvjetima,

63) *zrakoplov*: svaka naprava koja se održava u atmosferi zbog
reakcije zraka, osim reakcije zraka u odnosu na zemljinu površinu,

64) *zrakoplovna prepreka*: stalni ili pokretni objekt ili njegov
dio, smješten na području namijenjenom za kretanje zrakoplova po tlu ili
objekt koji zadire u površine namijenjene za zaštitu zrakoplova u letu,

65) *zrakoplovni model*: zrakoplov bez posade, teži od zraka, sposoban
za letenje, poglavito razvijen i upotrebljavan u sportske svrhe,

66) *zrakoplovni uređaji*: svi dijelovi, oprema i pribor zrakoplova
za koje je propisana homologacija, te ostali uređaji koji nisu nužno sastavni
dijelovi, oprema ili pribor zrakoplova, a podliježu homologaciji,

67) *zrakoplovno-sportska letjelica*: zrakoplov s posadom, teži
od zraka, sa ili bez motora (padobran, mikrolaki avion, parajedrilica,
ovjesna jedrilica i sl.).

*Zračni prostor*

Članak 3.

(1) Hrvatski zračni prostor je prostor iznad kopna i teritorijalnog
mora Republike Hrvatske.

(2) Uporaba hrvatskoga zračnog prostora slobodna je za sve zrakoplove
u skladu s ovim Zakonom i propisima donesenima na temelju ovoga Zakona.

*Područje letnih informacija*

Članak 4.

(1) Poradi pružanja usluga letnih informacija i obavljanja uzbunjivanja,
ministar nadležan za poslove zračnog prometa (u daljnjem tekstu: ministar),
utvrđuje područje letnih informacija.

(2) Područje letnih informacija prostire se i izvan hrvatskoga zračnog
prostora, do granica utvrđenih međunarodnim ugovorima koji obvezuju Republiku
Hrvatsku.

(3) Ustroj i strukturu područja letnih informacija Republike Hrvatske,
na prijedlog Hrvatske kontrole zračne plovidbe, utvrđuje ministar uz prethodno
pribavljenu suglasnost ministra nadležnog za poslove obrane.

*Usluge u zračnoj plovidbi*

Članak 5.

(1) Usluge u zračnoj plovidbi u hrvatskom zračnom prostoru obavljaju
se prema odredbama ovoga Zakona i propisa donesenih na temelju ovoga Zakona.

(2) Usluge u zračnoj plovidbi obavljaju se i izvan hrvatskoga zračnog
prostora do granica, pod uvjetima i na način utvrđenima međunarodnim ugovorima
koji obvezuju Republiku Hrvatsku.

*Civilni i vojni zračni promet*

Članak 6.

(1) Civilni zračni promet je u smislu ovoga Zakona sav zračni promet
osim vojnoga zračnog prometa.

(2) Vojni zračni promet je zračni promet u kojem sudjeluju hrvatski
i inozemni vojni zrakoplovi, a koji isključivo služi u vojne svrhe.

*Civilni, vojni i državni zrakoplovi*

Članak 7.

(1) Hrvatski civilni zrakoplovi su svi zrakoplovi koji su upisani u
Hrvatski registar civilnih zrakoplova, u skladu s odredbama ovoga Zakona
i propisa donesenih na temelju ovoga Zakona.

(2) Hrvatski vojni zrakoplovi su zrakoplovi koji su upisani u vojni
registar.

(3) Državnim zrakoplovima smatraju se, u skladu s međunarodnim ugovorima,
zrakoplovi koji se upotrebljavaju u vojne, carinske ili policijske svrhe,
a u smislu ovoga Zakona i zrakoplovi koji se upotrebljavaju isključivo
za prijevoz osoba koje uživaju poseban status.

*Uvjeti za uporabu i buka zrakoplova*

Članak 8.

(1) U zračnom prometu može se upotrebljavati zrakoplov koji udovoljava
uvjetima propisanima ovim Zakonom i propisima donesenima na temelju ovoga
Zakona.

(2) Buka zrakoplova i emisija ispušnih plinova koje zrakoplov stvara
pri uzlijetanju i slijetanju, moraju biti ispod propisanih najvećih razina
buke i emisije ispušnih plinova, utvrđenih propisima donesenima na temelju
ovoga Zakona.

*Uvjeti za uporabu aerodroma*

Članak 9.

Aerodrom mora udovoljavati uvjetima za sigurno odvijanje zračnoga prometa
propisanima ovim Zakonom i propisima donesenima na temelju ovoga Zakona.

*Uvjeti za zrakoplovno osoblje*

Članak 10.

Zrakoplovno osoblje mora za obavljanje određenih poslova u zračnom prometu
udovoljavati uvjetima propisanima ovim Zakonom i propisima donesenima na
temelju ovoga Zakona.

*Kontrola obavljanja poslova*

Članak 11.

(1) Pravna osoba koja zrakoplov ili zrakoplovni uređaj proizvodi, upotrebljava,
održava, obnavlja ili popravlja, obavlja preinake na zrakoplovu ili zrakoplovnom
uređaju, opskrbljuje zrakoplov gorivom i mazivom, obavlja prijevoz u javnom
zračnom prometu, obavlja druge djelatnosti u zračnom prometu, pruža aerodromske
usluge ili koja obavlja usluge u zračnoj plovidbi, obvezna je ustrojiti
kontrolu obavljanja poslova značajnih za sigurnost zračnog prometa koje
ona obavlja i osigurati trajno obavljanje te kontrole.

(2) Kontrola iz stavka 1. ovoga članka obavlja se poglavito:

1) nad primjenom tehničkih normi i drugih propisa o gradnji, održavanju,
obnovi, popravku i preinaci zrakoplova ili zrakoplovnog uređaja,

2) nad kvalitetom ugrađenih materijala i rezervnih dijelova,

3) nad kvalitetom obavljenih radova, odnosno pruženih usluga,

4) nad stručnom osposobljenošću zrakoplovnog osoblja i njegovim zdravstvenim
stanjem, te osposobljenošću pomoćnoga zrakoplovnog i drugoga stručnog osoblja,

5) nad radnim vremenom, vremenom leta, brojem uzlijetanja i slijetanja
i odmorom članova posade,

6) nad ispravnošću i održavanjem operativnih površina, objekata, instalacija
ili uređaja koji služe za sigurno uzlijetanje, slijetanje i kretanje zrakoplova,

7) nad radom i opremom za prihvat i otpremu zrakoplova, putnika i stvari,
vatrogasnom zaštitom, pružanjem hitne medicinske pomoći na aerodromu,

8) nad opskrbom zrakoplova gorivom i mazivom,

9) nad pripremom i planiranjem leta, te uporabom zrakoplova,

10) nad ispravnošću i održavanjem tehničkih sredstava zračne plovidbe.

(3) Pravna osoba iz stavka 1. ovoga članka obvezna je ministarstvu nadležnom
za poslove civilnoga zračnog prometa (u daljnjem tekstu: Ministarstvo)
u roku od tri dana prijaviti svaki izvanredni događaj koji bi mogao ugroziti
sigurnost zračne plovidbe.

**DIO DRUGI**

ZRAČNI PROMET

**Glava 1.**

OPĆE ODREDBE

*Zrakoplovi i pravila letenja*

Članak 12.

(1) U zračnom prometu zrakoplovi se upotrebljavaju u skladu s vrstom,
kategorijom i namjenom određenom u svjedodžbi o plovidbenosti.

(2) Uvjeti i način, pravila i postupci letenja zrakoplova utvrđuju se
propisom donesenim na temelju ovoga Zakona.

(3) Odredbe propisa iz stavka 2. ovoga članka odgovarajuće se primjenjuju
i na hrvatske vojne zrakoplove.

*Slijetanje i uzlijetanje zrakoplova u međunarodnom zračnom
prometu*

Članak 13.

(1) Slijetanje ili uzlijetanje zrakoplova u međunarodnom zračnom prometu
dopušteno je samo na međunarodnim aerodromima, odnosno s njih, a iznimno
i drugih aerodroma za javni ili posebni zračni promet, ako operator aerodroma
osigura, na drugi način i na vlastiti trošak, provedbu propisa o prelasku
državne granice.

(2) Međunarodne aerodrome iz stavka 1. ovoga članka utvrđuje Vlada Republike
Hrvatske.

*Odobrenje za let u hrvatskom zračnom prostoru za inozemne
zrakoplove*

Članak 14.

(1) Inozemni zrakoplovi smiju letjeti u hrvatskom zračnom prostoru samo
na temelju odobrenja, osim ako međunarodnim ugovorom koji obvezuje Republiku
Hrvatsku nije drukčije utvrđeno.

(2) Odobrenje iz stavka 1. ovoga članka izdaje:

1. za inozemne državne zrakoplove, ministarstvo nadležno za vanjske
poslove, uz suglasnost ministarstva nadležnog za poslove obrane i Ministarstva,

2. za inozemne civilne zrakoplove, Ministarstvo.

(3) Odobrenje iz stavka 1. ovoga članka može biti:

1. odobrenje za ulazak (let),

2. odobrenje za obavljanje prijevoza (linijskog ili povremenog).

(4) Odobrenje za obavljanje prijevoza iz stavka 3. ovoga članka izdaje
se nakon prethodno pribavljenog mišljenja zainteresiranih hrvatskih zračnih
prijevoznika.

(5) Uvjeti i način izdavanja odobrenja utvrđuju se propisom donesenim
na temelju ovoga Zakona.

*Inozemni vojni zrakoplovi*

Članak 15.

(1) Na inozemni vojni zrakoplov, koji dobije odobrenje iz članka 14.
ovoga Zakona, primjenjuju se posebni propisi, ako ovim Zakonom nije drukčije
utvrđeno.

(2) Inozemni vojni zrakoplov koji se ne upotrebljava u vojne svrhe,
a ima odobrenje iz članka 14. ovoga Zakona, smatra se civilnim zrakoplovom
i na njega se primjenjuju odredbe ovoga Zakona i propisa donesenih na temelju
ovoga Zakona koji se odnose na civilne zrakoplove.

*Zabranjena područja i područja s ograničenjem letenja*

Članak 16.

(1) Određeni dijelovi zračnog prostora mogu se privremeno ili trajno
zabraniti za odvijanje zračnog prometa (zabranjena područja). U određenim
dijelovima zračnog prostora, zračni promet može biti posebno ograničen
(područja s ograničenjem letenja). Područja s ograničenjem letenja utvrđuju
se:

1. kao uvjetno zabranjena područja,

2. kao privremeno izdvojena područja,

3. kao opasna područja.

(2) Zabranjena područja, uvjetno zabranjena područja i opasna područja
iz stavka 1. ovoga članka, a poradi sigurnosti zračne plovidbe i sprečavanja
štetnih utjecaja zračne plovidbe na osobe ili stvari, utvrđuje ministar
nakon pribavljene suglasnosti ministarstva nadležnog za poslove obrane
i mišljenja Hrvatske kontrole zračne plovidbe.

(3) Područja s ograničenjem letenja iz stavka 1. ovoga članka, a poradi
interesa obrane države, potrage i spašavanja, te u slučaju velikih prirodnih
nepogoda, utvrđuje ministar nadležan za poslove obrane, nakon pribavljene
suglasnosti Ministarstva i mišljenja Hrvatske kontrole zračne plovidbe.

(4) Kroz područja s ograničenjem letenja smije se letjeti pod uvjetima
i na način koje određuju Hrvatska kontrola zračne plovidbe i ministarstvo
nadležno za poslove obrane.

(5) Područja iz stavka 1. ovoga članka, na temelju dobivenih obavijesti,
objavljuje Hrvatska kontrola zračne plovidbe na način uobičajen u zračnom
prometu.

*Izvanaerodromsko slijetanje i uzlijetanje*

Članak 17.

(1) Za slijetanje i uzlijetanje zrakoplova upotrebljavaju se aerodromi.

(2) Iznimno od odredbe stavka 1. ovoga članka, zrakoplov smije sletjeti
i uzletjeti izvan aerodroma samo uz odobrenje Ministarstva.

(3) Odobrenje iz stavka 2. ovoga članka nije potrebno za zrakoplove:

1. čije se mjesto slijetanja zbog njihovih osobina ne može unaprijed
odrediti,

2. koji slijeću u slučaju nužde,

3. koji pružaju hitnu medicinsku pomoć,

4. koji sudjeluju u operacijama potrage i spašavanja,

5. kod letova za posebno djelovanje.

(4) Za ponovno uzlijetanje zrakoplova iz stavka 3. točke 2. ovoga članka,
te jedrilica, potrebno je odobrenje Ministarstva.

*Letovi za posebno djelovanje*

Članak 18.

(1) Letovi hrvatskih vojnih zrakoplova u svrhu zaštite suvereniteta
Republike Hrvatske i letovi zrakoplova policijskih postrojbi koji djeluju
u redarstveno-sigurnosne svrhe, smatraju se letovima za posebno djelovanje.

(2) Letovi hrvatskih vojnih zrakoplova iz stavka 1. imaju prednost pred
ostalim letovima, osim ako se radi o letovima kod kojih je pilot zrakoplova
objavio stanje nužde, kod kojih je stanje nužde očigledno, te kojima prijeti
nezakonito ometanje ili su predmet takvog ometanja.

*Zrakoplovne priredbe*

Članak19.

(1) Javna natjecanja ili izložbe na kojima sudjeluju zrakoplovi (zrakoplovne
priredbe) mogu se održavati samo uz odobrenje Ministarstva.

(2) Javna natjecanja ili izložbe na kojima sudjeluju isključivo vojni
ili vojni i civilni zrakoplovi mogu se održavati samo uz odobrenje Ministarstva
i ministarstva nadležnog za poslove obrane.

*Zaštita od buke*

Članak 20.

Hrvatska kontrola zračne plovidbe, piloti zrakoplova, operatori zrakoplova
te operatori aerodroma obvezni su poduzeti mjere zaštite od buke zrakoplova,
u skladu s propisima donesenima na temelju ovoga Zakona.

**Glava 2.**

ZRAČNI PRIJEVOZ I DRUGE DJELATNOSTI U ZRAČNOM PROMETU

***Odjeljak 1.***

*Uvjeti za obavljanje prijevoza u javnom zračnom prometu*

*Prijevoz u javnom zračnom prometu*

Članak 21.

Prijevoz u javnom zračnom prometu može se obavljati kao linijski ili
povremeni prijevoz u domaćem ili međunarodnom zračnom prometu.

*Zračni prijevoznik*

Članak 22.

(1) Prijevoz u javnom zračnom prometu može obavljati pravna osoba registrirana
za obavljanje te djelatnosti (u daljnjem tekstu: zračni prijevoznik), koja
osim općim uvjetima, udovoljava i uvjetima propisanima ovim Zakonom i propisima
donesenima na temelju ovoga Zakona.

(2) Zračni prijevoznik, u linijskom i povremenom čarter prijevozu, može
biti trgovačko društvo koje je registrirano u Republici Hrvatskoj, u potpunom
ili većinskom vlasništvu domaće fizičke ili pravne osobe, pod uvjetom da
su dvije trećine članova uprave i nadzornog odbora društva hrvatski državljani
s prebivalištem u Republici Hrvatskoj.

(3) Zračni prijevoznik mora u Hrvatskom registru civilnih zrakoplova
imati upisan najmanje jedan zrakoplov odgovarajuće kategorije, te udovoljavati
gospodarstveno-financijskim i drugim uvjetima, ovisno o vrsti prijevoza.

(4) Zračni prijevoznik može obavljati prijevoz zrakoplovom u zakupu
samo ako je Ministarstvo dalo suglasnost na sklapanje toga ugovora o zakupu.
Uvjeti za davanje suglasnosti utvrđuju se propisom donesenim na temelju
ovoga Zakona.

*Svjedodžba o sposobnosti*

Članak 23.

(1) Poradi sigurnosti i urednosti odvijanja prijevoza u javnom zračnom
prometu, zračni prijevoznik mora udovoljavati propisanim uvjetima, ovisno
o vrsti prijevoza, poglavito u pogledu: odobrenoga letačko-operativnog
priručnika, vrste i namjene zrakoplova, te zrakoplovnog osoblja. Zračni
prijevoznik mora osigurati održavanje zrakoplova i raspolagati odobrenim
priručnicima u skladu s odredbama ovoga Zakona, propisa donesenih na temelju
ovoga Zakona, te međunarodnih ugovora koji obvezuju Republiku Hrvatsku.

(2) Zračnom prijevozniku koji podnese dokaze da udovoljava uvjetima
iz članka 22. ovoga Zakona i stavka 1. ovoga članka, Ministarstvo izdaje
svjedodžbu o sposobnosti.

(3) Uvjeti i način izdavanja svjedodžbe o sposobnosti utvrđuju se propisom
donesenim na temelju ovoga Zakona.

(4) Za obavljanje pregleda poradi utvrđivanja udovoljavanja uvjetima
za izdavanje svjedodžbe o sposobnosti, plaća se propisana naknada.

*Prijevoz u međunarodnom javnom zračnom prometu
i kabotaža*

Članak 24.

(1) Prijevoz u međunarodnom javnom zračnom prometu može obavljati hrvatski
zračni prijevoznik koji, osim uvjetima iz članka 22. i 23. ovoga Zakona,
udovoljava i uvjetima predviđenima međunarodnim ugovorima, te drugim međunarodnim
aktima kojima se uređuje sigurno i uredno obavljanje prijevoza u međunarodnom
zračnom prometu.

(2) Inozemni zračni prijevoznik može obavljati prijevoz u međunarodnom
javnom zračnom prometu s Republikom Hrvat- skom, u skladu s uvjetima iz
ugovora o međunarodnom linijskom ili povremenom zračnom prometu koji obvezuje
Republiku Hrvatsku, ili u skladu s uvjetima iz odobrenja za obavljanje
prijevoza.

(3) Komercijalni prijevoz osoba i stvari zrakoplovom između mjesta unutar
Republike Hrvatske (kabotaža), Ministarstvo može odobriti inozemnom zračnom
prijevozniku, u skladu s međunarodnim ugovorima koji obvezuju Republiku
Hrvatsku.

*Uspostavljanje linije*

Članak 25.

(1) Zračni prijevoznik odlučuje o uspostavljanju linije u zračnom prometu
unutar Republike Hrvatske, a u međunarodnom zračnom prometu linija se uspostavlja
u skladu s odgovarajućim dvostranim ugovorom koji obvezuje Republiku Hrvatsku.

(2) Iznimno od odredbe stavka 1. ovoga članka, u slučaju sukoba interesa
dvaju ili više zračnih prijevoznika te poradi očuvanja prometne povezanosti,
Ministarstvo može rješenjem utvrditi obavljanje domaćega linijskoga zračnog
prijevoza na određenoj liniji, uzimajući u obzir ostvarenu kvalitetu i
kvantitetu povezanosti, valorizaciju dosadašnjih ulaganja i stečena prava
zračnog prijevoznika.

(3) Ako se u međunarodnom zračnom prometu uspostavlja nova linija ili
ako na već uspostavljenoj liniji drugi prijevoznik namjerava uspostaviti
promet, prijevoznici su se obvezni o tome sporazumjeti. Ako prijevoznici
ne postignu sporazum, Ministarstvo će, zbog izvršavanja ugovorene obveze
iz stavka 1. ovoga članka, rješenjem odrediti prijevoznika koji će obavljati
promet na liniji za koju nije postignut sporazum.

*Red letenja*

Članak 26.

(1) Red letenja utvrđuje se posebno za ljetno, a posebno za zimsko prometno
razdoblje.

(2) Zračni prijevoznik mora objaviti red letenja najkasnije petnaest
dana prije stupanja na snagu reda letenja za određeno prometno razdoblje,
a izmjene u redu letenja, u načelu najkasnije deset dana prije dana stupanja
na snagu tih izmjena. Iznimno, rok za objavu izmjene u redu letenja može
biti i kraći, o čemu je zračni prijevoznik obvezan neodložno dati obavijest.

*Obveza održavanja reda letenja*

Članak 27.

(1) Zračni prijevoznik obvezan je redovito i uredno održavati zračni
promet na liniji u skladu s redom letenja.

(2) Iznimno od odredbe stavka 1. ovoga članka zračni prijevoznik može
obustaviti zračni promet, odnosno izmijeniti red letenja na liniji u slučaju
više sile ili drugih izvanrednih događaja koji onemogućavaju održavanje
te linije, o čemu je obvezan neodložno dati obavijest.

(3) Ako zračni prijevoznik ne održava zračni promet na određenoj liniji
na zadovoljavajući način, Ministarstvo može održavanje zračnog prometa
na toj liniji povjeriti drugom zračnom prijevozniku.

***Odjeljak 2.***

*Uvjeti za obavljanje drugih djelatnosti u zračnom prometu*

*Druge komercijalne djelatnosti koje nisu prijevoz osoba ili
stvari*

Članak 28.

(1) Za obavljanje drugih komercijalnih djelatnosti u zračnom prometu
koje nisu prijevoz osoba ili stvari, pravna osoba registrirana za obavljanje
tih djelatnosti mora imati odgovarajuću opremu, stručno osoblje za obavljanje
te djelatnosti i mora udovoljavati i drugim uvjetima za sigurno odvijanje
zračnoga prometa, određenima ovim Zakonom i propisima donesenima na temelju
ovoga Zakona.

(2) Za obavljanje djelatnosti iz stavka 1. ovoga članka, zrakoplovom
u zakupu, odgovarajuće se primjenjuju odredbe članka 22. stavka 4. ovoga
Zakona.

(3) Pravnoj osobi iz stavka 1. ovoga članka, koja podnese dokaze o udovoljavanju
propisanim uvjetima, Ministarstvo izdaje svjedodžbu o sposobnosti.

(4) Uvjeti i način izdavanja svjedodžbe o sposobnosti utvrđuju se propisom
donesenim na temelju ovoga Zakona.

(5) Za obavljanje pregleda poradi utvrđivanja udovoljavanja uvjetima
za izdavanje svjedodžbe o sposobnosti, plaća se propisana naknada.

*Zračni prijevoz u svrhu pružanja zdravstvenih usluga*

Članak 29.

(1) Zračni prijevoz u svrhu pružanja zdravstvenih usluga može obavljati
pravna osoba registrirana za obavljanje te djelatnosti koja ima odgovarajuću
opremu i stručno osoblje za obavljanje te djelatnosti, koja udovoljava
propisanim uvjetima u pogledu odobrenoga letačko-operativnog priručnika
za obavljanje takvoga prijevoza, kategorije i namjene zrakoplova, zrakoplovnog
osoblja, održavanja zrakoplova i odobrenih priručnika u skladu s ovim Zakonom
i propisima donesenima na temelju ovoga Zakona.

(2) Za obavljanje prijevoza iz stavka 1. ovoga članka zrakoplovom u
zakupu, odgovarajuće se primjenjuju odredbe članka 22. stavka 4. ovoga
Zakona.

(3) Pravnoj osobi iz stavka 1. ovoga članka, koja podnese dokaze o udovoljavanju
propisanim uvjetima, Ministarstvo izdaje svjedodžbu o sposobnosti.

(4) Uvjeti i način izdavanja svjedodžbe o sposobnosti utvrđuju se propisom
donesenim na temelju ovoga Zakona.

(5) Za obavljanje pregleda poradi utvrđivanja udovoljavanja uvjetima
za izdavanje svjedodžbe o sposobnosti, plaća se propisana naknada.

*Zračni prijevoz za vlastite potrebe*

Članak 30.

(1) Prijevoz osoba i stvari za vlastite potrebe (nekomercijalni prijevoz),
zrakoplovom registriranim za više od četiri osobe ili najveće dopuštene
uzletne mase veće od 2 000 kilograma, mogu obavljati pravne i fizičke osobe
koje udovoljavaju propisanim uvjetima u pogledu odobrenoga letačko-operativnog
priručnika za obavljanje tog prijevoza, kategorije i namjene zrakoplova,
zrakoplovnog osoblja, održavanja zrakoplova i odobrenih priručnika u skladu
s ovim Zakonom i propisima donesenim na temelju ovoga Zakona.

(2) Pravnim i fizičkim osobama koje podnesu dokaze o udovoljavanju uvjetima
iz stavka 1. ovoga članka, Ministarstvo izdaje svjedodžbu o sposobnosti.

(3) Svjedodžba o sposobnosti nije potrebna za prijevoz osoba i stvari
za vlastite potrebe, pod uvjetom da se taj prijevoz obavlja zrakoplovom
registriranim za najviše četiri osobe ili najveće dopuštene uzletne mase
od 2 000 kilograma i manje.

(4) Za obavljanje prijevoza iz stavka 1. i 4. ovoga članka zrakoplovom
u zakupu, odgovarajuće se primjenjuju odredbe članka 22. stavka 4. ovoga
Zakona.

(5) Uvjeti i način izdavanja svjedodžbe o sposobnosti utvrđuju se propisom
donesenim na temelju ovoga Zakona.

(6) Za obavljanje pregleda poradi utvrđivanja udovoljavanja uvjetima
za izdavanje svjedodžbe o sposobnosti, plaća se propisana naknada.

**Glava 3.**

AERODROMI

*Podjela aerodroma*

Članak 31.

(1) Aerodromi mogu biti vojni ili civilni.

(2) Vojni aerodrom je aerodrom čije je upravljanje u nadležnosti ministarstva
nadležnog za poslove obrane. Svi ostali aerodromi su civilni aerodromi.

(3) Civilni aerodromi mogu biti:

1. zračne luke (za javni zračni promet ili za poseban zračni promet),

2. zračna pristaništa (za avione ili helikoptere, za javni zračni promet
ili za poseban zračni promet),

3. letjelišta.

(4) Aerodromi iz stavka 3. točke 1. i 2. ovoga članka, mogu biti kontrolirani
ili nekontrolirani aerodromi. Nekontroliranim se aerodromom smatra i kontrolirani
aerodrom izvan radnog vremena nadležne aerodromske kontrole zračnoga prometa.

*Razred, skupina i kategorija aerodroma*

Članak 32.

(1) Aerodromi se, prema fizičkim osobinama i opremljenosti glavne uzletno-sletne
staze i staze za vožnju, te stupnja vatrogasne zaštite, razvrstavaju u
razrede, skupine i kategorije.

(2) Razred i skupina aerodroma određuje se prema duljini i širini glavne
uzletno-sletne staze i širini staze za vožnju, te prema duljini, širini
i dubini vodene površine određene za uzlijetanje i slijetanje zrakoplova.
Duljina i širina uzletno-sletne staze i širina staze za vožnju određuje
se prema izmjerama zrakoplova, te prema drugim tehničkim uvjetima za sigurno
uzlijetanje, slijetanje i kretanje svih ili samo određenih tipova zrakoplova.

(3) Kategorija aerodroma određuje se prema stupnju opremljenosti glavne
uzletno-sletne staze, uređajima i sredstvima za prilaženje, opremljenosti
staza za vožnju, te prema drugim uređajima i sredstvima koji služe za sigurno
uzlijetanje, slijetanje i kretanje zrakoplova, kao i prema stupnju vatrogasne
zaštite.

*Uporaba vojnog aerodroma za civilni zračni promet*

Članak 33.

(1) Vojni aerodrom, ili dio vojnog aerodroma koji udovoljava propisanim
uvjetima, može se upotrebljavati za odvijanje civilnoga zračnog prometa,
uz uvjete i na način koji se utvrđuju ugovorom između ministarstva nadležnog
za poslove obrane i operatora civilnog aerodroma.

(2) Ugovorom iz stavka 1. ovoga članka utvrđuju se uzletno - sletne
i druge staze, stajanke, uređaji i drugi dijelovi vojnog aerodroma koji
se mogu upotrebljavati za potrebe civilnoga zračnog prometa, način uporabe
i uvjeti održavanja vojnog aerodroma ili njegovih pojedinih dijelova, uređaja
ili sredstava, te međusobna prava i obveze ugovornih strana.

(3) Za uporabu vojnog aerodroma, ili dijela vojnog aerodroma za pojedinačne
civilne letove, ministarstvo nadležno za poslove obrane izdaje odobrenje
operatoru zrakoplova.

*Uporaba civilnog aerodroma za vojni zračni promet*

Članak 34.

(1) Civilni aerodrom, ili dio civilnog aerodroma, može se upotrebljavati
za odvijanje vojnoga zračnog prometa, uz uvjete i na način koji se utvrđuju
ugovorom između operatora civilnog aerodroma i ministarstva nadležnog za
poslove obrane.

(2) Na sklapanje ugovora iz stavka 1. ovoga članka odgovarajuće se primjenjuje
odredba članka 33. stavka 2. ovoga Zakona.

*Uporaba aerodroma*

Članak 35.

(1) Zrakoplov najveće dopuštene uzletne mase, veće od
20 000 kilograma, u javnom zračnom prometu smije za slijetanje i uzlijetanje
upotrebljavati samo kontrolirani aerodrom za koji su utvrđeni postupci
za instrumentalno prilaženje.

(2) Zrakoplov u povremenom prijevozu, kojim se obavlja taksiprijevoz
ili panoramski letovi, može za slijetanje i uzlijetanje, osim aerodroma
za javni promet, upotrebljavati i aerodrome za poseban zračni promet i
letjelišta, uz uvjete utvrđene u odobrenju za uporabu aerodroma.

*Obveze operatora aerodroma*

Članak 36.

Operator aerodroma obvezan je omogućiti nesmetanu uporabu operativnih
površina, objekata, uređaja i opreme prema njihovoj namjeni i kapacitetu,
u skladu s odredbama zakona i propisa, donesenih na temelju ovoga Zakona.

*Vrijeme otvorenosti aerodroma*

Članak 37.

(1) Vrijeme u kojem aerodrom, ovisno o prometu, mora biti otvoren za
javni zračni promet (u daljnjem tekstu: vrijeme otvorenosti) utvrđuje se
propisom donesenim na temelju ovoga Zakona i objavljuje na način uobičajen
u zračnom prometu.

(2) Vrijeme otvorenosti kontroliranih civilnih aerodroma za javni zračni
promet i vojnih aerodroma na kojima se odvija javni zračni promet, utvrđuje
se na prijedlog operatora aerodroma, koji je o tome prethodno pribavio
suglasnost Hrvatske kontrole zračne plovidbe i ministarstva nadležnog za
poslove obrane. Vrijeme otvorenosti nekontroliranih aerodroma za javni
zračni promet utvrđuje se na prijedlog operatora aerodroma.

(3) Prijedlog iz stavka 2. ovoga članka, operator aerodroma dužan je
dostaviti Ministarstvu najkasnije 45 dana prije dana nastavka odgovarajućega
prometnog razdoblja. Ako operator aerodroma ne dostavi prijedlog vremena
otvorenosti u ovom roku, Ministarstvo će donijeti privremeno rješenje o
vremenu otvorenosti, najkasnije 30 dana prije dana stupanja na snagu odgovarajućega
prometnog razdoblja.

(4) Operator aerodroma za javni zračni promet obvezan je odgovarajuće
produljiti vrijeme otvorenosti ako je to potrebno, zbog nepredvidljivih
razloga i ako je zahtjev operatora zrakoplova za produljenje otvorenosti
dostavljen najkasnije jedan sat prije isteka vremena otvorenosti.

(5) Zrakoplov može sletjeti i uzletjeti i izvan vremena otvorenosti
aerodroma, samo uz suglasnost operatora aerodroma. Ova suglasnost nije
potrebna za slijetanje i uzlijetanje zrakoplova iz članka 17. stavka 3.
ovoga Zakona.

(6) Iznimno od odredaba ovoga članka, Ministarstvo, uz suglasnost ministarstva
nadležnog za poslove obrane, može propisati dulje vrijeme otvorenosti aerodroma
ako to zahtijevaju razlozi sigurnosti zračnog prometa a nisu u komercijalnom
interesu operatora aerodroma. Ako pri tom prihodi ne pokrivaju nastale
troškove, operator aerodroma ima pravo na naknadu razlike troškova koji
se osiguravaju u državnom proračunu.

*Aerodromske naknade*

Članak 38.

(1) Za pruženu uslugu u zračnom prometu, operator aerodroma ima pravo
na naknadu. Visinu cijene za pojedinu uslugu utvrđuje operator aerodroma.

(2) O visini i razlozima povećanja cijena za pojedine usluge, operator
aerodroma za javni zračni promet obvezan je, šest mjeseci prije planirane
primjene novih cijena, izvijestiti sve linijske zračne prijevoznike koji
su korisnici njihovih usluga.

(3) O visini i o promjeni visine cijene za pojedine usluge operator
aerodroma obvezan je izvijestiti Hrvatsku kontrolu zračne plovidbe najkasnije
60 dana prije početka primjene naknada za te usluge.

(4) Hrvatska kontrola zračne plovidbe obvezna je prijavljenu promjenu
iz stavka 3. ovoga članka i promjenu iz članka 82. ovoga Zakona, odmah
objaviti na način uobičajen u zračnom prometu.

*Upisnik civilnih aerodroma*

Članak 39.

(1) U Upisnik civilnih aerodroma upisuju se civilni aerodromi i vojni
aerodromi koji se upotrebljavaju za odvijanje civilnoga zračnog prometa,
na temelju odobrenja za uporabu.

(2) Upisnik civilnih aerodroma sadrži podatke o namjeni aerodroma, razredu,
skupini, kategoriji aerodroma, te tvrki i sjedištu operatora aerodroma.

(3) Upisnik civilnih aerodroma vodi Ministarstvo.

(4) Sadržaj i način vođenja Upisnika civilnih aerodroma utvrđuje se
propisom donesenim na temelju ovoga Zakona.

**Glava 4.**

UPIS U HRVATSKI REGISTAR CIVILNIH
ZRAKOPLOVA, DRŽAVNA PRIPADNOST I
REGISTRACIJSKE OZNAKE ZRAKOPLOVA

***Odjeljak 1.***

*Upis u Hrvatski registar civilnih zrakoplova*

*Hrvatski registar civilnih zrakoplova*

Članak 40.

(1) Hrvatski registar civilnih zrakoplova (u daljnjem tekstu: Registar)
vodi Ministarstvo.

(2) Registar je javna knjiga.

(3) Sadržaj i način vođenja Registra utvrđuje se propisom donesenim
na temelju ovoga Zakona.

*Obvezan i dopušten upis u Registar*

Članak 41.

(1) U Registar se obvezno upisuju avioni, rotokopteri, zračni brodovi,
jedrilice, motorne jedrilice, slobodni baloni s posadom i mikrolaki avioni
u vlasništvu fizičkih osoba državljana Republike Hrvatske s prebivalištem,
odnosno pravnih osoba sa sjedištem u Republici Hrvatskoj, i zrakoplovi
u vlasništvu Republike Hrvatske, osim hrvatskih vojnih zrakoplova.

(2) U Registar se obvezno upisuje zrakoplov iz stavka 1. ovoga članka,
koji je u vlasništvu inozemne fizičke osobe s prebivalištem u Republici
Hrvatskoj, ako zrakoplov pretežito boravi u Republici Hrvatskoj.

(3) U Registar se može, na zahtjev vlasnika ili operatora zrakoplova,
upisati zrakoplovni model najveće mase veće od 20 kilograma, parajedrilica
i ovjesna jedrilica.

*Privremeni upis u Registar*

Članak 42.

(1) Zrakoplov iz članka 41. ovoga Zakona može privremeno biti upisan
u Registar:

1. ako je zrakoplov kupljen i homologiran u inozemstvu, te homologirani
zrakoplov izgrađen u Republici Hrvatskoj, koji se isporučuje inozemnom
operatoru,

2. ako je zrakoplov izgrađen u Republici Hrvatskoj, koji nije homologiran,
a koji udovoljava uvjetima za sigurnu zračnu plovidbu (tehničkim zahtjevima
za plovidbenost), a poradi ispitivanja i utvrđivanja njegovih letnih sposobnosti
i tehničkih osobina.

(2) Zrakoplov iz stavka 1. ovoga članka može biti privremeno upisan
u Registar najduže dvanaest mjeseci.

*Upis zrakoplova u zakupu*

Članak 43.

(1) Inozemni zrakoplov kojeg je u zakup uzela fizička osoba državljanin
Republike Hrvatske s prebivalištem, odnosno pravna osoba sa sjedištem u
Republici Hrvatskoj, mora se upisati u Registar po isteku 12 mjeseci od
dana kad je takav zrakoplov dopremljen u Republiku Hrvatsku. Ovaj rok se
može produljiti za daljnjih 6 mjeseci, ako to na zahtjev operatora toga
zrakoplova odobri Ministarstvo.

(2) Na zrakoplov iz stavka 1. ovoga članka, i dok se ne upiše u Registar,
primjenjuju se odredbe ovoga Zakona koje se odnose na sigurnost zračnog
prometa.

(3) Hrvatski zrakoplov koji je dan u zakup inozemnoj fizičkoj ili pravnoj
osobi poradi obavljanja zračnog prometa u inozemstvu, može se, na zahtjev
zakupca, uz suglasnost vlasnika, upisati u inozemni registar, ako je to
predviđeno propisima odnosne države. Ako se takav zrakoplov ne upisuje
u inozemni registar, u Registru se vodi kao zrakoplov dan u zakup u inozemstvo.

(4) Odredba stavka 1. ovoga članka o upisu inozemnog zrakoplova u Registar,
primjenjuje se na vrste zrakoplova iz članka 41. stavka 1. ovoga Zakona.

*Opći uvjeti za upis u Registar*

Članak 44.

(1) Zrakoplov može biti upisan u Registar ako udovoljava uvjetima za
sigurnu zračnu plovidbu (tehničkim zahtjevima za plovidbenost) i drugim
uvjetima za upis u Registar propisanima ovim Zakonom i propisom donesenim
na temelju ovoga Zakona.

(2) Ako je zrakoplov već upisan u inozemni ili vojni registar zrakoplova,
u Registar se može upisati samo ako se podnese dokaz da je brisan iz toga
registra.

*Podaci koji se upisuju u Registar*

Članak 45.

(1) U Registar se upisuju podaci o zrakoplovu, operatoru i vlasniku
zrakoplova u skladu s propisom donesenim na temelju ovoga Zakona, te drugi
podaci u skladu s odredbama zakona kojim se uređuju obvezni i stvarnopravni
odnosi u zračnom prometu.

(2) U upisni list Registra upisuje se na temelju rješenja o upisu, koje
donosi Ministarstvo.

(3) U vlasnički list Registra upisuje se na temelju valjanog dokaza
o stjecanju vlasništva.

(4) U teretni list Registra upisuje se na temelju valjanog dokaza o
postojanju tereta ili odluke nadležnog suda.

*Potvrde o upisu*

Članak 46.

(1) O obavljenom upisu u Registar, podnositelju zahtjeva za upis, Ministarstvo
izdaje potvrdu o registraciji zrakoplova.

(2) Ako je zrakoplov privremeno upisan, Ministarstvo izdaje potvrdu
o privremenoj registraciji.

*Rokovi i promjena upisanih podataka*

Članak 47.

(1) Zahtjev za upis u Registar podnosi vlasnik zrakoplova ili operator
zrakoplova uz suglasnost vlasnika.

(2) Vlasnik, odnosno operator zrakoplova obvezan je u roku od petnaest
dana prijaviti Ministarstvu svaku nastalu promjenu podataka upisanih u
Registar.

(3) Promjene unesene u Registar unose se i u potvrdu iz članka 46. ovoga
Zakona, ako se te promjene odnose na činjenice za koje je propisano da
se unose u tu potvrdu.

*Brisanje iz Registra*

Članak 48.

(1) Brisanje zrakoplova iz Registra obavlja se na temelju zahtjeva vlasnika
zrakoplova ili operatora zrakoplova uz suglasnost vlasnika.

(2) Zahtjev za brisanje zrakoplova iz Registra podnosi se:

1. ako je zrakoplov uništen ili je postao trajno neupotrebljiv za zračni
promet, ili je iz drugih razloga povučen iz uporabe,

2. ako je zrakoplov otuđen u inozemstvu, odnosno dan u zakup u inozemstvo,
uz uvjet da je podnesen zahtjev za upis u inozemni registar,

3. ako se izmijene uvjeti iz članka 41. ovoga Zakona, u smislu vlasništva
i boravka zrakoplova.

(3) Zahtjev za brisanje zrakoplova iz Registra podnosi se u roku od
petnaest dana od stjecanja uvjeta iz stavka 2. ovoga članka.

(4) Iz Registra se ne može brisati zrakoplov, za kojeg je u teretnom
listu Registra upisan kakav teret, bez suglasnosti ovlaštenika upisanog
tereta ili bez odluke nadležnog suda.

(5) Ministarstvo donosi rješenje o brisanju zrakoplova iz Registra i
obvezno je odmah poništiti izdanu potvrdu o registraciji tog zrakoplova.

***Odjeljak 2.***

*Državna pripadnost*

*Državna pripadnost i registracijske oznake*

Članak 49.

(1) Zrakoplovi koji su upisani u Registar imaju državnu pripadnost Republike
Hrvatske i obvezni su nositi znake državne pripadnosti i registracijske
oznake u skladu s odredbama ovoga Zakona i propisa donesenoga na temelju
ovoga Zakona.

(2) Znaci državne pripadnosti zrakoplova iz stavka 1. ovoga članka su
zastava Republike Hrvatske i oznaka "9A".

(3) Hrvatski vojni zrakoplovi imaju državnu pripadnost Republike Hrvatske
i obvezni su nositi znake državne pripadnosti i registracijske oznake utvrđene
posebnim propisom.

*Državna pripadnost i registracijske oznake inozemnog zrakoplova*

Članak 50.

Inozemni zrakoplov, tijekom leta u hrvatskom zračnom prostoru, mora
nositi znake državne pripadnosti i registracijske oznake utvrđene propisom
države registracije toga zrakoplova ili znake predviđene međunarodnim ugovorom.

**DIO TREĆI**

SIGURNOST ZRAČNOGA PROMETA

**Glava 1.**

UVJETI ZA SIGURNU UPORABU ZRAKOPLOVA I ZRAKOPLOVNIH UREĐAJA,
AERODROMA, TE UVJETI KOJIMA MORA UDOVOLJAVATI
ZRAKOPLOVNO OSOBLJE

***Odjeljak 1.***

*Uvjeti za sigurnu uporabu zrakoplova i zrakoplovnih uređaja*

***1. Opće odredbe***

*Tehnički zahtjevi za plovidbenost*

Članak 51.

(1) Zrakoplov, i zrakoplovni uređaj, može se upotrebljavati samo ako
udovoljava uvjetima za sigurnu zračnu plovidbu (u daljnjem tekstu: tehnički
zahtjevi za plovidbenost) predviđenima ovim Zakonom i propisima donesenima
na temelju ovoga Zakona

(2) Tehnički zahtjevi za plovidbenost određuju se ovisno o vrsti, kategoriji
i namjeni zrakoplova, odnosno o vrsti i namjeni zrakoplovnog uređaja.

*Vrste zrakoplova*

Članak 52.

(1) Zrakoplovi se razvrstavaju u zrakoplove teže od zraka i zrakoplove
lakše od zraka.

(2) Zrakoplovi teži od zraka su avioni, rotokopteri (helikopteri i žirokopteri),
jedrilice, motorne jedrilice, zrakoplovni modeli i zrakoplovno-sportske
letjelice (mikrolaki avioni, parajedrilice, ovjesne jedrilice, padobrani
i sl.).

(3) Zrakoplovi lakši od zraka su zračni brodovi, te slobodni i vezani
baloni.

(4) Svemirske letjelice ili uređaji, rakete i slični leteći objekti,
te zmajevi, smatraju se zrakoplovima dok se nalaze u zračnom prostoru.

*Razvrstaj zrakoplova prema kategoriji, namjeni i težini*

Članak 53.

(1) Zrakoplovi se prema vrsti i tehničkim zahtjevima za plovidbenost,
razvrstavaju u sljedeće kategorije: prometnu, opću, namjensku, akrobatsku,
dopremnu, posebnu (zrakoplovi izgrađeni u samogradnji, zrakoplovno-sportske
letjelice i sl.). i ograničenu kategoriju (probni i sl.)

(2) Zrakoplovi se, prema vrsti i kategoriji, te mogućim ograničenjima
u načinu uporabe, razvrstavaju prema sljedećoj namjeni: zrakoplovi za prijevoz
putnika, zrakoplovi za prijevoz stvari, zrakoplovi za nekomercijalnu uporabu
i zrakoplovi za obavljanje radova iz zraka.

(3) Zrakoplovi se prema najvećoj dopuštenoj uzletnoj masi razvrstavaju
na: male zrakoplove (5 700 kilograma ili manje) i velike zrakoplove ( iznad
5 700 kilograma ).

*Uvjeti za uporabu zrakoplova*

Članak 54.

(1) Zrakoplov se može upotrebljavati samo prema vrsti, kategoriji i
namjeni naznačenoj u svjedodžbi o plovidbenosti, na način propisan u odobrenom
letačkom priručniku.

(2) Uvjeti i način uporabe zrakoplova ovisno o vrsti, kategoriji i namjeni,
te zrakoplovni uređaji koji moraju biti ugrađeni u zrakoplov, utvrđuju
se propisom donesenim na temelju ovoga Zakona.

(3) Hrvatski vojni zrakoplov koji se upotrebljava za letove što se ne
smatraju vojnima, mora udovoljavati tehničkim zahtjevima za plovidbenost
predviđenim ovim Zakonom i propisima donesenim na temelju ovoga Zakona.

***2. Gradnja i preinake, te homologacija zrakoplova i zrakoplovnog
uređaja***

*Gradnja i preinake*

Članak 55.

(1) Gradnja i preinake zrakoplova i zrakoplovnog uređaja obavljaju se
prema tehničkim uvjetima za gradnju utvrđenim propisom donesenim na temelju
ovoga Zakona.

(2) Gradnju i preinaku zrakoplova ili zrakoplovnog uređaja, tehničku
kontrolu i izradu tehničko-tehnološke dokumentacije, može obavljati ovlaštena
pravna osoba koja udovoljava uvjetima utvrđenima propisom donesenim na
temelju ovoga Zakona.

(3) Iznimno od odredbe stavka 2. ovoga članka, samogradnju zrakoplova
i zrakoplovnog uređaja i njihovu preinaku, može obavljati fizička osoba
koja udovoljava posebnim uvjetima utvrđenima propisom donesenim na temelju
ovoga Zakona.

(4) Pravnoj i fizičkoj osobi, koja podnese dokaze o ispunjavanju propisanih
uvjeta, Ministarstvo izdaje potvrdu o udovoljenju tim uvjetima.

(5) Za obavljanje pregleda, poradi utvrđivanja udovoljavanja uvjetima
za izdavanje potvrde iz stavka 4. ovoga članka, plaća se propisana naknada.

*Obveznost homologacije*

Članak 56.

Novi tip zrakoplova i zrakoplovnog uređaja, za koji je to određeno propisom
donesenim na temelju ovoga Zakona, podliježe postupku homologacije, poradi
utvrđivanja sukladnosti s tehničkim zahtjevima za plovidbenost, u skladu
s ovim Zakonom i propisom donesenim na temelju ovoga Zakona.

*Homologacija zrakoplova i zrakoplovnog uređaja*

Članak 57.

(1) Ispitivanje poradi homologacije novog tipa zrakoplova i zrakoplovnog
uređaja obavlja pravna osoba koja udovoljava uvjetima utvrđenima propisom
donesenim na temelju ovoga Zakona i koju za to ovlasti Ministarstvo.

(2) Na temelju projektne i proračunske dokumentacije, te izvješća o
ispitivanju poradi homologacije iz stavka 1. ovoga članka, Ministarstvo
potvrđuje homologaciju i izdaje potvrdu o sukladnosti.

(3) Priznavanje inozemnih homologacijskih ispitivanja tipa zrakoplova
ili zrakoplovnog uređaja koji se prvi put uvozi, te inozemnih potvrda o
sukladnosti i drugih odgovarajućih isprava, obavlja Ministarstvo i izdaje
potvrdu o sukladnosti, u skladu s ovim Zakonom i propisima donesenim na
temelju ovoga Zakona. Priznavanje se može uvjetovati obavljanjem dodatnih
ispitivanja kod ovlaštene pravne osobe iz stavka 1. ovoga članka.

(4) Troškove ispitivanja u postupku homologacije zrakoplova ili zrakoplovnog
uređaja snosi podnositelj zahtjeva.

(5) Za obavljanje pregleda, poradi utvrđivanja udovoljavanja uvjetima
za obavljanje ispitivanja poradi homologacije iz stavka 1. ovoga članka,
plaća se propisana naknada.

***3. Održavanje zrakoplova i zrakoplovnog uređaja***

*Obveza održavanja zrakoplova i zrakoplovnog uređaja*

Članak 58.

(1) Operator zrakoplova i zrakoplovnog uređaja obvezan je tijekom uporabe
pregledati i provjeravati zrakoplov i zrakoplovni uređaj i održavati ih
u stanju koje jamči sigurnu zračnu plovidbu u skladu s odredbama ovoga
Zakona i propisima donesenim na temelju ovoga Zakona.

(2) Pregledi i provjere, popravci, zamjene i preventivno održavanje
zrakoplova i zrakoplovnog uređaja (u daljnjem tekstu: održavanje), te obnove
i preinake na zrakoplovu i zrakoplovnom uređaju, kao i tehnička kontrola
i kontrola kvalitete obavljenih radova, moraju se obavljati u skladu s
propisom donesenim na temelju ovoga Zakona i tehničkim uputama proizvođača
za određeni tip zrakoplova i zrakoplovnog uređaja.

(3) Operator zrakoplova obvezan je, u skladu s propisom donesenim na
temelju ovoga Zakona, osigurati provjeru zrakoplova prije svakog uzlijetanja,
poradi utvrđivanja sposobnosti zrakoplova za sigurnu zračnu plovidbu (plovidbenosti),
a osoba ovlaštena za provjeru zrakoplova obvezna je svojim potpisom u odgovarajućoj
knjizi zrakoplova potvrditi da je provjera obavljena i da je zrakoplov
plovidben.

*Osobe za održavanje*

Članak 59.

(1) Održavanje, obnovu, preinake i tehničku kontrolu održavanja zrakoplova
i zrakoplovnog uređaja, izradu tehničko-tehnološke dokumentacije i operativno-tehničkih
postupaka, te kontrolu kvalitete obavljenih radova, može obavljati pravna
osoba koja udovoljava propisanim uvjetima.

(2) Iznimno od odredbe stavka 1. ovoga članka, pojedine poslove održavanja,
provjere i male popravke na malom zrakoplovu namijenjenom za nekomercijalnu
uporabu, može obavljati stručna osoba koja za to posjeduje odgovarajuću
dozvolu, a i pilot tog zrakoplova, koji je stručno osposobljen i posjeduje
odgovarajuću dozvolu pilota za takav zrakoplov.

(3) Pravnoj osobi iz stavka 1. i fizičkoj osobi iz stavka 2. ovoga članka,
koja podnese dokaze o udovoljavaju uvjetima utvrđenim propisom donesenim
na temelju ovoga Zakona, Ministarstvo izdaje potvrdu o udovoljenju tim
uvjetima.

(4) Za obavljanje pregleda poradi utvrđivanja udovoljavanja uvjetima
za izdavanje potvrde iz stavka 3. ovoga članka, plaća se propisana naknada.

*Povjeravanje održavanja inozemnoj osobi*

Članak 60.

(1) Ako operator zrakoplova povjerava održavanje zrakoplova i zrakoplovnog
uređaja inozemnoj osobi, obvezan je Ministarstvu podnijeti dokaz da je
nadležno tijelo države u kojoj ta osoba ima sjedište, ovlastilo tu osobu
za održavanje tog tipa zrakoplova i zrakoplovnog uređaja. Inozemnoj osobi,
na njezin zahtjev, Ministarstvo izdaje potvrdu o udovoljenju uvjetima za
održavanje zrakoplova upisanog u Registar, propisanima ovim Zakonom i propisima
donesenima na temelju ovoga Zakona.

(2) Ako se zrakoplov upisan u Registar daje u zakup inozemnoj osobi,
operator, odnosno vlasnik zrakoplova obvezan je ugovorom osigurati održavanje
zrakoplova i zrakoplovnog uređaja prema odobrenom programu za održavanje
kontinuiteta plovidbenosti, kod osobe koja je za te poslove ovlaštena i
ispunjava uvjete u skladu s odredbom stavka 1. ovoga članka.

(3) Za obavljanje pregleda poradi utvrđivanja udovoljavanja uvjetima
za održavanje zrakoplova iz stavka 1. ovoga članka plaća se propisana naknada.

*Program za održavanje zrakoplova i zrakoplovnog uređaja poradi
osiguranja kontinuiteta plovidbenosti*

Članak 61.

(1) Održavanje i tehnička kontrola zrakoplova i zrakoplovnog uređaja
obavlja se prema programu za održavanje kontinuiteta plovidbenosti (u daljnjem
tekstu: program održavanja) koji se utvrđuje za svaki tip i model zrakoplova
i zrakoplovnog uređaja.

(2) Program održavanja sadrži plan i propisane postupke za održavanje
zrakoplova i zrakoplovnog uređaja, te rokove i način njihova izvršenja,
a utvrđuje se u skladu s propisom donesenim na temelju ovoga Zakona, zahtjevima
za održavanje koje odobri nadležno tijelo države proizvođača, tehničkim
uputama proizvođača za održavanje tog tipa zrakoplova i zrakoplovnog uređaja,
načinom njihove uporabe i rezultatima provjere njihove pouzdanosti tijekom
uporabe.

(3) Program održavanja utvrđuje operator zrakoplova ako sam održava
zrakoplov i zrakoplovni uređaj, odnosno pravna osoba iz članka 59. ovoga
Zakona koja za to ispunjava propisane uvjete i koju za to ovlasti Ministarstvo.

(4) Program održavanja, na prijedlog operatora zrakoplova, odobrava
Ministarstvo.

(5) Za utvrđivanje uvjeta za odobravanje programa održavanja, plaća
se propisana naknada.

***4. Plovidbenost zrakoplova***

*Svjedodžba o plovidbenosti*

Članak 62.

(1) Sposobnost zrakoplova za sigurnu zračnu plovidbu (u daljnjem tekstu:
plovidbenost zrakoplova) utvrđuje se pregledom obavljenim na način utvrđen
ovim Zakonom i propisom donesenim na temelju ovoga Zakona, a dokazuje se
svjedodžbom o plovidbenosti koju izdaje, odnosno produžava Ministarstvo.

(2) Svjedodžba o plovidbenosti izdaje se, u načelu, s rokom valjanosti
od 12 mjeseci, a može se izdati i s neograničenim rokom valjanosti, za
zrakoplove koji se održavaju prema posebnom tehničkom sustavu za održavanje
plovidbenosti, sve dok zrakoplov udovoljava propisanim uvjetima.

(3) Za zrakoplov, kojem je izdana svjedodžba o plovidbenosti s neograničenim
rokom valjanosti, tehnički sustav za održavanje iz stavka 2. ovoga članka
mora udovoljavati propisanim uvjetima za održavanje takvog zrakoplova.

*Oduzimanje svjedodžbe o plovidbenosti*

Članak 63.

Ako se inspekcijskim pregledom utvrdi da zrakoplov ne odgovara kategoriji
ili namjeni navedenoj u svjedodžbi o plovidbenosti zrakoplova, odnosno
da više ne udovoljava nekom od uvjeta za izdavanje svjedodžbe o plovidbenosti,
svjedodžba će se oduzeti i o tome donijeti rješenje. Na zahtjev operatora
zrakoplova izdat će se nova svjedodžba o plovidbenosti za odgovarajuću
kategoriju, odnosno namjenu zrakoplova, pod uvjetom da su ispunjeni propisani
uvjeti za izdavanje svjedodžbe o plovidbenosti.

*Plovidbenost inozemnog zrakoplova*

Članak 64.

(1) Svjedodžba o plovidbenosti inozemnog zrakoplova, izdana u državi
registracije zrakoplova, priznaje se u Republici Hrvatskoj ako je izdana
u skladu s međunarodnim ugovorima koji obvezuju Republiku Hrvatsku ili
uz uvjet uzajamnosti.

(2) Ako se tijekom inspekcijskog pregleda ili provjere inozemnog zrakoplova
opravdano posumnja u njegovu plovidbenost ili ako je zrakoplov pretrpio
oštećenje koje može utjecati na njegovu plovidbenost, takvom se zrakoplovu
može zabraniti uzlijetanje, a o zabrani i stanju zrakoplova mora se izvijestiti
nadležno tijelo države registracije zrakoplova.

(3) Ponovno uzlijetanje zrakoplova iz stavka 2. ovoga članka može se
dopustiti uz prethodno pribavljeno mišljenje nadležnog tijela države registracije
zrakoplova.

*Pregled poradi utvrđivanja plovidbenosti zrakoplova*

Članak 65.

(1) Pregled zrakoplova poradi utvrđivanja plovidbenosti obavlja se na
zemlji i u letu, a može biti osnovni, redovni i izvanredni.

(2) Osnovni, redovni i izvanredni pregled zrakoplova obavlja se na zahtjev
operatora zrakoplova.

(3) Izvanredni pregled zrakoplova može narediti zrakoplovni inspektor,
ako opravdano posumnja u plovidbenost zrakoplova.

(4) Za obavljanje pregleda, poradi utvrđivanja plovidbenosti iz stavka
1. ovoga članka, plaća se propisana naknada. Ako se izvanredni pregled
zrakoplova obavlja na zahtjev zrakoplovnog inspektora, naknada za obavljeni
pregled se ne plaća ako se pregledom utvrdi da je zrakoplov plovidben.

*Pregled zrakoplova u letu*

Članak 66.

(1) Pregled zrakoplova u letu obavlja se ispitivanjem zrakoplova u letu
ili provjerom zrakoplova u letu.

(2) Ispitivanje zrakoplova u letu obavlja se na letu bez putnika i obuhvaća
ispitivanje letnih sposobnosti, tehničkih osobina i ponašanje zrakoplova
u letu, u skladu s prethodno utvrđenim programom.

(3) Provjera zrakoplova u letu može se obavljati na letu s putnicima
i obuhvaća provjeru ispravnosti rada uređaja i sustava zrakoplova na način
koji ne ugrožava sigurnost leta.

*Osnovni pregled zrakoplova*

Članak 67.

(1) Osnovni pregled zrakoplova obuhvaća pregled zrakoplova, te provjeru
rada uređaja i opreme zrakoplova na zemlji, pregled tehničke dokumentacije,
te ispitivanje zrakoplova u letu.

(2) Osnovni pregled zrakoplova obavlja se:

1) na novoizgrađenom zrakoplovu i zrakoplovu nabavljenom u inozemstvu
prije upisa u Registar,

2) na ostalim zrakoplovima nakon obnove, odnosno popravka većeg dijela
noseće strukture ili preinake, koje mogu utjecati na bitna svojstva zrakoplova
(čvrstoća, vijek i tehničke osobine),

3) na zrakoplovima kojima je rok valjanosti svjedodžbe o plovidbenosti
istekao za više od 6 mjeseci.

(3) Osnovni pregled zrakoplova obavlja Ministarstvo.

*Redovni pregled zrakoplova*

Članak 68.

(1) Redovni pregled zrakoplova obavlja se prije izdavanja, odnosno prije
produljenja valjanosti svjedodžbe o plovidbenosti.

(2) Redovni pregled zrakoplova, u načelu, obuhvaća preglede iz članka
67. stavka 1. ovoga Zakona i provjeru zrakoplova u letu, osim ispitivanja
zrakoplova u letu. Ako se tijekom redovnog pregleda zrakoplova utvrde nedostaci
koji mogu utjecati na sigurnost zrakoplova, a ne mogu se utvrditi provjerom
zrakoplova u letu, obavlja se ispitivanje zrakoplova u letu.

(3) Redovnom pregledu zrakoplova ne podliježe zrakoplov koji se održava
prema posebnom tehničkom sustavu za održavanje plovidbenosti.

(4) Redovni pregled zrakoplova obavlja Ministarstvo.

(5) Iznimno od odredbe stavka 4. ovoga članka, redovni pregled zrakoplova
može obavljati pravna osoba iz članka 59. ovoga Zakona, ako je za to ovlaštena.
Tako obavljeni pregled potvrđuje Ministarstvo.

*Izvanredni pregled zrakoplova*

Članak 69.

(1) Izvanredni pregled zrakoplova obavlja se ako zrakoplov pretrpi oštećenje
većeg dijela strukture koje može utjecati na njegovu plovidbenost. Izvanredni
pregled zrakoplova obavlja se i ako se opravdano posumnja da zrakoplov
u uporabi ne udovoljava propisanim tehničkim zahtjevima za plovidbenost.

(2) Izvanredni pregled zrakoplova obuhvaća: pregled tehničke dokumentacije,
pregled zrakoplova ili samo pojedinih njegovih dijelova, opreme ili uređaja,
neophodnu provjeru ispravnosti rada na zemlji i ispitivanje zrakoplova
u letu, ako se pregledom na zemlji plovidbenost ne može utvrditi.

(3) Izvanredni pregled zrakoplova obavlja Ministarstvo.

(4) Iznimno od odredbe stavka 3. ovoga članka, izvanredni pregled zrakoplova
može obaviti i proizvođač tog zrakoplova, odnosno pravna osoba iz članka
59. ovoga Zakona, ako je za to ovlaštena. Tako obavljeni pregled potvrđuje
Ministarstvo.

*Tehnički let zrakoplova*

Članak 70.

(1) Ako se utvrdi da zrakoplov ne udovoljava uvjetima potrebnima za
izdavanje svjedodžbe o plovidbenosti, odnosno ako se na zrakoplovu za kojeg
je izdana svjedodžba o plovidbenosti dogodi kvar, ali je zrakoplov sposoban
za siguran let uz određena ograničenja, Ministarstvo može dopustiti da
takav zrakoplov, bez putnika, obavi let od aerodroma na kojem se zatekao
do aerodroma na kojem će se obaviti popravak.

(2) Iznimno od odredbe stavka 1. ovoga članka, zrakoplov na kojem se
dogodio kvar može i bez odobrenja Ministarstva obaviti tehnički let od
aerodroma na kojem se zatekao do određenog aerodroma na kojem će se obaviti
popravak, u skladu s odgovarajućim postupcima za tehnički prelet zrakoplova
i uvjetima propisanima u letačko-operativnom priručniku, te na način utvrđen
u letačkom priručniku zrakoplova.

*Naredbe o plovidbenosti*

Članak 71.

(1) Ministarstvo će staviti izvan snage potvrdu o sukladnosti, odnosno
svjedodžbu o plovidbenosti ako utvrdi ili dobije izvješće od nadležnog
tijela države koja je homologirala određeni tip zrakoplova ili zrakoplovnog
uređaja, njihova proizvođača ili operatora, da je na zrakoplovu nastala
pogreška zbog propusta u konstrukciji, ugrađenom materijalu, postupku gradnje
i homologaciji, te zbog nepropisnog načina uporabe i održavanja zrakoplova
i zrakoplovnog uređaja, dok se ta pogreška ne otkloni.

(2) Ministarstvo će narediti da se provjeri postojanje pogreške na zrakoplovu
i zrakoplovnom uređaju koji je registriran u Republici Hrvatskoj, iz razloga
navedenih u stavku 1. ovoga članka, a operatoru zrakoplova će narediti
da tu pogrešku otkloni u određenom roku.

(3) Ako operator zrakoplova ne izvrši naredbe iz stavka 2. ovoga članka,
Ministarstvo će oduzeti svjedodžbu o plovidbenosti odnosnog zrakoplova
ili zabraniti njegovu uporabu.

(4) Ako se na zrakoplovu hrvatske proizvodnje koji je homologiran u
Republici Hrvatskoj utvrdi pogreška iz stavka 1. ovoga članka, Ministarstvo
će o tome neodložno izvijestiti tijelo nadležno za poslove zračnog prometa
države u koju je zrakoplov izvezen i u kojoj je registriran.

(5) Ako se na hrvatskom zrakoplovu proizvedenom u inozemstvu, kojem
je homologacija priznata u Republici Hrvatskoj i za koji je izdana svjedodžba
o plovidbenosti, utvrdi pogreška iz stavka 1. ovoga članka, Ministarstvo
će o tome neodložno izvijestiti tijelo nadležno za poslove zračnog prometa
države u kojoj je obavljena homologacija.

***5. Isprave i knjige zrakoplova***

*Isprave i knjige zrakoplova*

Članak 72.

(1) Zrakoplov koji se upotrebljava u zračnom prometu mora imati propisane
isprave i knjige.

(2) Isprave i knjige zrakoplova služe kao dokaz o identitetu, plovidbenosti
i drugim osobinama zrakoplova.

(3) Isprave i knjige zrakoplova moraju biti uredne i moraju se pokazati
na zahtjev ovlaštenih osoba.

(4) Vrste isprava i knjiga iz stavka 1. ovoga članka, njihov sadržaj,
te način vođenja knjiga uređuju se propisom donesenim na temelju ovoga
Zakona.

*Uporaba službenih jezika*

Članak 73.

(1) Isprave i knjige zrakoplova moraju biti napisane na hrvatskom ili
engleskom jeziku.

(2) Isprave i knjige zrakoplova koji sudjeluju u međunarodnom zračnom
prometu mogu biti napisane na hrvatskom i engleskom, ili na engleskom jeziku.

*Povrat isprava i knjiga*

Članak 74.

(1) Ako se zrakoplov briše iz Registra, isprave i knjige zrakoplova,
osim dozvola zrakoplovnog osoblja, predaju se Ministarstvu.

(2) Odredba stavka 1. ovoga članka ne primjenjuje se ako je zrakoplov
otuđen u inozemstvo ili se iz drugih razloga upisuje u inozemni registar
zrakoplova.

*Isprave i knjige hrvatskih vojnih zrakoplova*

Članak 75.

Isprave i knjige hrvatskih vojnih zrakoplova koje su izdala nadležna
vojna tijela, vrijede i za vrijeme za koje se ti zrakoplovi upotrebljavaju
za letove koji se ne smatraju vojnima, ako su izdane u skladu s odredbama
ovoga Zakona i propisa donesenih na temelju ovoga Zakona.

*Isprave i knjige inozemnih zrakoplova*

Članak 76.

(1) Isprave i knjige inozemnih zrakoplova izdane u skladu s propisima
države registracije zrakoplova, vrijede u Republici Hrvatskoj ako je to
predviđeno međunarodnim ugovorom ili uz uvjet uzajamnosti.

(2) Iznimno od odredbe stavka 1. ovoga članka, isprave i knjige inozemnog
zrakoplova vrijede u Republici Hrvatskoj i bez uvjeta uzajamnosti ako je
to inozemnom zrakoplovu priznato u odobrenju iz članka 14. ovoga Zakona.

***Odjeljak 2.***

*Uvjeti za sigurnu uporabu aerodroma*

***1. Opće odredbe***

*Uvjeti za uporabu aerodroma*

Članak 77.

Aerodrom se može upotrebljavati u zračnom prometu ako ima uporabnu dozvolu
u smislu posebnog propisa, odobrenje za uporabu aerodroma i ako je upisan
u Upisnik civilnih aerodroma.

***2. Izgradnja aerodroma***

*Projektiranje, izgradnja, rekonstrukcija i označavanje aerodroma*

Članak 78.

(1) Aerodrom mora biti izgrađen tako da udovoljava uvjetima koji omogućuju
sigurno uzlijetanje, slijetanje i boravak svih ili samo određenih vrsta
zrakoplova.

(2) Projektiranje, izgradnja, rekonstrukcija i označavanje aerodroma,
operativnih površina, objekata za prihvat i otpremu zrakoplova, putnika
i stvari i drugih objekata koji omogućuju sigurno uzlijetanje, slijetanje
i boravak zrakoplova na aerodromu, obavlja se prema posebnim propisima
i u skladu s odredbama ovoga Zakona i tehničkim propisima donesenima na
temelju ovoga Zakona.

*Odobrenje za izgradnju ili rekonstrukciju*

Članak 79.

(1) Prije izgradnje ili rekonstrukcije aerodroma ili drugih objekata
od značaja za sigurnost zračnog prometa, iz članka 78. ovoga Zakona, operator
aerodroma mora pribaviti posebno odobrenje za izgradnju ili rekonstrukciju
koje izdaje Ministarstvo, uz prethodno pribavljenu suglasnost ministarstva
nadležnog za poslove obrane i ministarstva nadležnog za unutarnje poslove,
ako je funkcija objekata u njihovoj nadležnosti.

(2) Za utvrđivanje udovoljavanja uvjetima za izgradnju ili rekonstrukciju
aerodroma ili drugih objekata iz stavka 1. ovoga članka plaća se propisana
naknada.

*Pregled poradi utvrđivanja udovoljavanja uvjetima za uporabu
aerodroma*

Članak 80.

(1) Nakon izgradnje ili rekonstrukcije aerodroma ili objekata iz članka
78. ovoga Zakona, a prije početka njihove uporabe, te nakon tehničkog pregleda
koji se obavlja prema posebnom zakonu, Ministarstvo obavlja pregled poradi
utvrđivanja udovoljavanja tehničkim i drugim uvjetima koji omogućuju sigurno
uzlijetanje, slijetanje i boravak zrakoplova na aerodromu.

(2) Prilikom pregleda iz stavka 1. ovoga članka utvrđuje se da li aerodrom
udovoljava propisanim uvjetima u pogledu pružanja usluga prihvata i otpreme
zrakoplova, putnika i stvari, vatrogasne zaštite, pružanja hitne medicinske
pomoći, opskrbe zrakoplova gorivom i mazivom i drugih aerodromskih usluga.

(3) Za obavljanje pregleda iz stavka 1. plaća se propisana naknada.

*Odobrenje za uporabu aerodroma*

Članak 81.

(1) Ako se pregledom iz članka 80. ovoga Zakona utvrdi da su ispunjeni
svi propisani uvjeti, Ministarstvo izdaje odobrenje za uporabu aerodroma.

(2) Odobrenje iz stavka 1. ovoga članka ne može se izdati prije nego
što se propiše način i postupak za sigurno uzlijetanje i slijetanje zrakoplova,
naputak o uporabi aerodroma, te planovi za slučaj nužde, odnosno aerodromski
plan zaštite zračnog prometa na aerodromima za javni zračni promet.

(3) Naputak o uporabi aerodroma iz stavka 2. ovoga članka operator aerodroma
podnosi Ministarstvu na odobrenje, nakon pribavljene suglasnosti Hrvatske
kontrole zračne plovidbe, koja ga objavljuje na način uobičajen u zračnom
prometu.

*Izvješćivanje o promjenama*

Članak 82.

(1) Operator aerodroma obvezan je o planiranoj promjeni namjene ili
kategorije, odnosno o planiranim radovima većeg opsega koji mogu dovesti
do zatvaranja aerodroma ili ograničavanja njegove uporabe, izvijestiti
ministarstvo nadležno za poslove obrane i Hrvatsku kontrolu zračne plovidbe,
najkasnije 60 dana prije početka radova, odnosno najkasnije 48 sati prije
početka radova, ako se planiraju radovi manjeg opsega koji mogu ograničiti
uporabu operativnih površina.

(2) O iznenadnim promjenama već objavljenih podataka iz stavka 1. ovoga
članka, operator aerodroma obvezan je izvijestiti Hrvatsku kontrolu zračne
plovidbe odmah nakon nastanka promjene, navodeći dužinu trajanja tih promjena.

*Zrakoplovne prepreke*

Članak 83.

(1) Izgradnja i postavljanje zrakoplovnih prepreka na području aerodroma,
uključujući objekte i tehnička sredstva zračne plovidbe, te zrakoplovnih
prepreka izvan područja aerodroma koji mogu utjecati na sigurnost zračnog
prometa, a i njihovo označavanje i održavanje, obavlja se na način utvrđen
propisom donesenim na temelju ovoga Zakona.

(2) Prethodna suglasnost za izgradnju i postavljanje zrakoplovnih prepreka
izvan područja aerodroma (područje s ograničenjem gradnje) iz stavka 1.
ovoga članka, koji prelaze propisanu visinu, daje Ministarstvo.

(3) Znakove za uočavanje zrakoplovnih prepreka iz stavka 1. ovoga članka,
postavlja i održava:

1. vlasnik, ako je zrakoplovna prepreka izgrađena nakon izgradnje aerodroma
ili ako se zrakoplovna prepreka nalazi izvan područja aerodroma,

2. operator aerodroma, ako se aerodrom izgrađuje u blizini zrakoplovne
prepreke,

3. vlasnik, ako je zrakoplovna prepreka pokretna.

***3. Održavanje aerodroma i aerodromske usluge***

*Održavanje aerodroma*

Članak 84.

(1) Operator aerodroma obvezan je, u skladu s odredbama ovoga Zakona
i propisa donesenoga na temelju ovoga Zakona, osigurati održavanje i pregledanje
operativnih površina, objekata, instalacija, uređaja i opreme na aerodromu,
te poduzeti sve mjere potrebne za sigurno uzlijetanje, slijetanje i boravak
zrakoplova, te prihvat i otpremu zrakoplova, putnika i stvari.

(2) Pregled operativnih površina, objekata, instalacija, uređaja i opreme,
obavlja se poglavito prije vremena otvorenosti aerodroma, neposredno prije
nastupanja dana ili noći, odnosno više puta tijekom vremena otvorenosti
u slučaju nepovoljnih meteoroloških uvjeta.

(3) O stanju i promjenama, utvrđenim tijekom dnevnog pregleda, operator
aerodroma izvještava aerodromsku kontrolu zračnog prometa, koja može neposredno
provjeriti ispravnost manevarskih površina, objekata, instalacija, uređaja
i opreme na aerodromu, značajnih za sigurno uzlijetanje i slijetanje zrakoplova,
te koja je obvezna osigurati neodložno objavljivanje tih informacija na
način uobičajen u zračnom prometu.

*Aerodromske usluge*

Članak 85.

(1) Na svakom aerodromu mora biti osigurana vatrogasna zaštita u skladu
s ovim Zakonom, propisom donesenim na temelju ovoga Zakona i drugim propisima,
a na aerodromima za javni zračni promet i prihvat i otprema zrakoplova,
putnika i stvari, te pružanje hitne medicinske pomoći.

(2) Obavljanje poslova prihvata i otpreme zrakoplova, putnika i stvari,
operator aerodroma može, uz suglasnost Ministarstva, ugovorom povjeriti
i drugim pravnim osobama, ako udovoljavaju propisanim uvjetima za obavljanje
tih poslova.

(3) Vatrogasnu zaštitu i pružanje hitne medicinske pomoći obvezan je
osigurati operator aerodroma u suradnji s nadležnim tijelima i drugim subjektima.

(4) Poslovi iz stavka 1. ovoga članka, za vrijeme otvorenosti aerodroma,
moraju se obavljati na način utvrđen propisima donesenima na temelju ovoga
Zakona.

(5) Osoblje koje obavlja poslove iz stavka 1. ovoga članka, koji su
od značenja za sigurnost zračnog prometa, mora biti stručno osposobljeno
i udovoljavati drugim uvjetima utvrđenima propisom, donesenim na temelju
ovoga Zakona.

*Aerodromske letne informacije*

Članak 86.

(1) Na nekontroliranim aerodromima, operator aerodroma je obvezan, u
potrebnom opsegu, osigurati pružanje aerodromskih letnih informacija.

(2) Na kontroliranim aerodromima, operator aerodroma može osigurati
pružanje aerodromskih letnih informacija i izvan radnog vremena nadležne
aerodromske kontrole zračnog prometa.

(3) Uvjeti i način pružanja aerodromskih letnih informacija, te stručna
osposobljenost i drugi uvjeti kojima mora udovoljavati osoblje koje obavlja
te poslove, utvrđuju se propisom donesenim na temelju ovoga Zakona.

(4) Na osoblje iz stavka 3. ovoga članka odgovarajuće se primjenjuju
odredbe članka 97. ovoga Zakona.

***Odjeljak 3.***

*Zrakoplovno osoblje*

***1. Opći uvjeti kojima mora udovoljavati zrakoplovno osoblje***

*Pripadnost zrakoplovnom osoblju i pomoćnom
zrakoplovnom osoblju*

Članak 87.

(1) Zrakoplovnim osobljem smatraju se letačko, zrakoplovno-tehničko
osoblje koje obavlja poslove održavanja i preinake zrakoplova ili zrakoplovnih
uređaja, zrakoplovno-prometno osoblje koje obavlja poslove u svezi s utvrđivanjem
uvjeta leta i postupcima pripreme leta, osoblje koje rukuje zrakoplovnim
modelima najveće mase veće od 20 kilograma, te kontrolori zračnog prometa.

(2) Pomoćnim zrakoplovnim osobljem smatra se osoblje koje obavlja određene
poslove pružanja usluga u zračnoj plovidbi iz članka 107. ovoga Zakona.

(3) Letačkim osobljem iz stavka 1. ovoga članka smatraju se piloti aviona
i helikoptera, piloti jedrilica, piloti motornih jedrilica, piloti zračnih
brodova, piloti slobodnih balona, piloti zrakoplovno-sportskih letjelica,
navigatori i inženjeri leta.

(4) Ministarstvo vodi registar zrakoplovnog osoblja, čiji se sadržaj
i način vođenja utvrđuje propisom donesenim na temelju ovoga Zakona.

*Uvjeti za stjecanje dozvola i ovlaštenja*

Članak 88.

(1) Zrakoplovno osoblje mora imati propisanu stručnu spremu, biti stručno
osposobljeno, udovoljavati posebnim zdravstvenim i drugim uvjetima za obavljanje
određenoga stručnog posla.

(2) Zrakoplovnom osoblju dozvolu, i ovlaštenje iz te dozvole, izdaje,
obnavlja i produžava Ministarstvo.

(3) Uvjeti i način stjecanja, izdavanja, obnavljanja i produžavanja
dozvole i ovlaštenja iz stavka 2. ovoga članka utvrđuju se propisom donesenim
na temelju ovoga Zakona.

*Stručno osposobljavanje*

Članak 89.

(1) Stručno osposobljavanje zrakoplovnog osoblja obavlja se prema programima
za stručno osposobljavanje i provjeru stručne sposobnosti, koji se utvrđuju
propisom donesenim na temelju ovoga Zakona.

(2) Stručno osposobljavanje iz stavka 1. ovoga članka može obavljati
pravna osoba koja udovoljava propisanim uvjetima i koju za to ovlasti Ministarstvo.

(3) Uvjeti kojima moraju udovoljavati pravne osobe iz stavka 2. ovoga
članka utvrđuju se propisom donesenim na temelju ovoga Zakona.

(4) Stručno osposobljavanje zrakoplovnog osoblja, koje je obavljeno
u inozemstvu, priznat će se ako su uvjeti za to osposobljavanje jednaki
ili iznad minimalnih uvjeta propisanih ovim Zakonom i propisima donesenima
na temelju ovoga Zakona.

(5) Za pregled, poradi utvrđivanja udovoljavanja uvjetima za obavljanje
stručnog osposobljavanja iz stavka 2. ovoga članka plaća se propisana naknada.

*Priznavanje hrvatskih vojnih dozvola i ovlaštenja*

Članak 90.

Dozvole i ovlaštenja hrvatskoga vojnoga zrakoplovnog osoblja priznaju
se za stjecanje dozvole i ovlaštenja u civilnom zrakoplovstvu, ako su stečene
u skladu s uvjetima propisanima ovim Zakonom i propisom donesenim na temelju
ovoga Zakona.

*Priznavanje inozemnih dozvola i ovlaštenja*

Članak 91.

(1) Dozvole i ovlaštenja, stečeni u državi koja je stranka međunarodnog
ugovora koji obvezuje Republiku Hrvatsku, priznaju se, s rokom njihove
valjanosti, za obavljanje poslova za koje su ta dozvola i ovlaštenje izdani.

(2) Dozvola i ovlaštenje iz stavka 1. ovoga članka priznaju se za stjecanje
hrvatske dozvole i ovlaštenja, pod uvjetima propisanima ovim Zakonom i
propisom donesenim na temelju ovoga Zakona.

(3) Dozvole i ovlaštenja iz stavaka 1. i 2. ovoga članka priznaje Ministarstvo.

*Utvrđivanje stručne sposobnosti*

Članak 92.

(1) Stručna sposobnost zrakoplovnog osoblja utvrđuje se ispitima i provjerama
koje provode ispitna povjerenstva i instruktori-ispitivači koje imenuje
ministar, na način i prema propisanom programu.

(2) Ispitna povjerenstva i instruktori-ispitivači iz stavka 1. ovoga
članka imenuju se s popisa stručnjaka koji, u načelu, početkom svake kalendarske
godine utvrđuje ministar.

(3) Za utvrđivanje stručne sposobnosti iz stavka 1. ovoga članka, plaća
se propisana naknada. Članovi ispitnog povjerenstva i instruktori-ispitivači
imaju pravo na propisanu naknadu.

*Utvrđivanje zdravstvene sposobnosti*

Članak 93.

(1) Zdravstvena sposobnost zrakoplovnog osoblja utvrđuje se liječničkim
pregledima obavljenima uz uvjete, i na način, utvrđene propisom donesenim
na temelju ovoga Zakona.

(2) Liječničke preglede iz stavka 1. ovoga članka može obavljati zdravstvena
ustanova koja udovoljava propisanim uvjetima i koju za to ovlasti ministarstvo
nadležno za poslove zdravstva.

(3) Zdravstvenu sposobnost utvrđuju i svjedodžbu o zdravstvenoj sposobnosti
izdaju, liječnička povjerenstva koje osniva ravnatelj zdravstvene ustanove
iz stavka 2. ovoga članka. Predsjednik i članovi liječničkog povjerenstva
moraju udovoljavati propisanim uvjetima.

(4) Liječničke preglede zrakoplovnog osoblja koje nije zadovoljno ocjenom
liječničkog povjerenstva iz stavka 3. ovoga članka, obavlja povjerenstvo
koje, s popisa stručnjaka, imenuje ministar. Zahtjev za liječnički pregled
podnosi se Ministarstvu u roku od 15 dana od dana uručenja svjedodžbe o
zdravstvenoj sposobnosti.

(5) Za preglede poradi utvrđivanja udovoljavanja uvjetima za obavljanje
liječničkih pregleda iz stavka 2. ovoga članka, kao i za sudjelovanje u
radu povjerenstva iz stavka 4. ovoga članka, plaća se propisana naknada.

*Zabrane zbog posebnih psihofizičkih stanja*

Članak 94.

(1) Zrakoplovno osoblje, dok obavlja svoje poslove, ne smije biti pod
utjecajem alkohola ili omamljujućih sredstava.

(2) Osoblje iz stavka 1. ovoga članka ne smije obavljati svoje poslove
ako je u takvom psihičkom ili fizičkom stanju da ih nije u mogućnosti pravilno
obavljati.

(3) Psihofizičko stanje zrakoplovnog osoblja, u slučaju opravdane sumnje,
provjerava liječnik kojega ovlasti poslodavac toga zrakoplovnog osoblja,
a prije nego što to osoblje počne obavljati stručne poslove, kao i tijekom
obavljanja tih poslova, na način koji ne ometa njihov rad.

(4) Odredbe ovoga članka odgovarajuće se primjenjuju na osoblje koje
obavlja poslove iz članka 85. i 86., te osoblje iz članka 98. stavka 4.
i članka 107. ovoga Zakona.

*Izdavanje, obnavljanje i produljenje dozvola
zrakoplovnom osoblju*

Članak 95.

Osobi koja pripada zrakoplovnom osoblju neće se izdati, obnoviti ili
produljiti valjanost dozvole:

1) ako se provjerom njegovih fizičkih ili psihičkih sposobnosti utvrdi
da ne udovoljava propisanim uvjetima,

2) ako se provjerom utvrdi da nema potrebnu stručnu sposobnost,

3) ako se utvrdi da je sklon upotrebi alkohola ili omamljujućih sredstava.

*Oduzimanje dozvola zrakoplovnom osoblju*

Članak 96.

(1) Dozvola će se oduzeti osobi koja pripada zrakoplovnom osoblju:

1) ako je protiv nje u kaznenom ili prekršajnom postupku izrečena sigurnosna
mjera ili zaštitna mjera zabrane obavljanja određenih poslova dok te mjere
traju,

2) ako je psihički ili fizički nesposobna za obavljanje poslova i zadaća
za koje joj je dozvola izdana,

3) ako se provjerom utvrdi da nije sposobna stručno obavljati poslove
i zadaće za koje joj je dozvola izdana.

(2) U slučaju iz stavka 1. točke 1. ovoga članka dozvolu oduzima tijelo
nadležno za izvršenje sigurnosne ili zaštitne mjere.

(3) U slučaju iz stavka 1. točke 2. i 3. ovoga članka dozvolu oduzima
Ministarstvo i o tome donosi rješenje.

(4) Ako nadležni zrakoplovni inspektor tijekom obavljanja inspekcijskog
nadzora opravdano posumnja da postoje uvjeti iz stavka 1. točke 2. i 3.
ovoga članka, obvezan je odmah privremeno oduzeti dozvolu te predložiti
pokretanje postupka za utvrđivanje ili provjeru zdravstvene, odnosno stručne
sposobnosti. Postupak za utvrđivanje ili provjeru zdravstvene, odnosno
stručne sposobnosti, mora se završiti u roku od 30 dana od dana privremenog
oduzimanja dozvole.

*Dozvola za obavljanje radiotelefonske komunikacije*

Članak 97.

(1) Zrakoplovno osoblje koje tijekom obavljanja svojih poslova upotrebljava
radiopostaju, mora imati dozvolu za obavljanje radiotelefonske komunikacije
koju izdaje Ministarstvo.

(2) Vrste i uvjeti za stjecanje dozvola iz stavka 1. ovoga članka utvrđuju
se propisom donesenim na temelju ovoga Zakona.

***2. Posada zrakoplova***

*Sastav posade zrakoplova*

Članak 98.

(1) U zrakoplovu se tijekom zračne plovidbe mora nalaziti posada u propisanom
sastavu.

(2) Broj članova posade u zrakoplovu i njezin sastav određuje se prema
vrsti, kategoriji i namjeni zrakoplova.

(3) Poslove zapovjednika zrakoplova u javnom zračnom prometu ne smije
obavljati osoba s navršenih 60 godina starosti. Poslove pilota zrakoplova
u javnom zračnom prometu ne smije obavljati osoba s navršenih 60 godina
starosti, osim u višečlanoj letačkoj posadi ako je jedini pilot s navršenih
60 godina starosti. Poslove pilota zrakoplova u javnom zračnom prometu
ne smije obavljati osoba s navršenih 64 godina starosti.

(4) Osoblje kabinske posade zrakoplova mora biti stručno osposobljeno
i udovoljavati drugim uvjetima utvrđenima ovim Zakonom i propisom donesenim
na temelju ovoga Zakona.

*Radno vrijeme i vrijeme leta članova posade zrakoplova*

Članak 99.

(1) Radno vrijeme članova posade zrakoplova u javnom zračnom prometu
i drugim komercijalnim djelatnostima u zračnom prometu, ne može trajati
više od 210 sati tijekom 30 uzastopnih dana, niti više od 1800 sati tijekom
kalendarske godine.

(2) Vrijeme leta članova posade zrakoplova iz stavka 1. ovoga članka
ne može iznositi više od 1000 sati tijekom kalendarske godine.

(3) Dnevni odmor članova posade zrakoplova iz stavka 1. ovoga članka
traje najmanje 10 sati neprekidno.

(4) Radno vrijeme, vrijeme leta, dnevni odmori, trajanje prijevoza i
spremnosti, te broj uzlijetanja i slijetanja, utvrđuju se propisom donesenim
na temelju ovoga Zakona, prema vrsti, kategoriji i namjeni zrakoplova,
ljetnom i zimskom mjesnom vremenu, te vremenskom pojasu.

*Poslovi i obveze članova posade zrakoplova*

Članak 100.

(1) Član letačke posade zrakoplova, u načelu, obavlja poslove za koje
mu je izdana dozvola, a član kabinske posade, poslove za koje mu je izdana
potvrda o osposobljenosti. U slučaju opasnosti, zapovjednik zrakoplova
može članu posade narediti da obavlja i druge poslove.

(2) Član posade zrakoplova ne smije bez odobrenja zapovjednika zrakoplova
napustiti radno mjesto u zrakoplovu, niti se udaljiti iz zrakoplova.

(3) Član posade zrakoplova obvezan je o svakom izvanrednom događaju
u svezi sa zrakoplovom, osobama i stvarima u zrakoplovu odmah izvijestiti
zapovjednika zrakoplova.

(4) U slučaju opasnosti ili nesreće zrakoplova, članovi posade obvezni
su poduzeti sve potrebne mjere poradi spašavanja osoba i stvari iz zrakoplova,
te samoga zrakoplova. Članovi posade zrakoplova ne smiju napustiti zrakoplov
bez dopuštenja zapovjednika zrakoplova.

***3. Zapovjednik zrakoplova***

*Određivanje i ovlasti zapovjednika zrakoplova*

Članak 101.

(1) Zapovjednika zrakoplova određuje operator zrakoplova za svaki let
ili dio leta, a ako nije određen, poslove zapovjednika zrakoplova obavlja
najstariji pilot po zvanju u posadi. Ako se u zrakoplovu na zemlji ne nalazi
pilot, poslove zapovjednika zrakoplova obavlja najstariji član posade po
zvanju.

(2) Zapovjednik zrakoplova je pilot koji, u načelu, upravlja zrakoplovom
i odgovoran je za let zrakoplova, njegovu sigurnost i sigurnost osoba u
zrakoplovu, od trenutka kad se jedna ili više osoba ukrca u zrakoplov s
namjerom da obavi let, do trenutka iskrcavanja svih osoba iz zrakoplova.

(3) Zapovjednik zrakoplova predstavlja zrakoplov i ovlašten je u odnosima
s nadležnim tijelima i pravnim osobama poduzimati mjere propisane ovim
Zakonom i propisima donesenim na temelju ovoga Zakona.

(4) Zapovjednik zrakoplova rukovodi posadom i može ovlastiti člana posade
ili zaposlenika operatora zrakoplova za izvršenje određene radnje u zrakoplovu.
Dana ovlast ne oslobađa zapovjednika zrakoplova odgovornosti za izvršenje
radnje.

*Obveze zapovjednika zrakoplova*

Članak 102.

(1) Zapovjednik zrakoplova obvezan je obavljati let zrakoplova u skladu
s propisima, od kojih može odstupiti samo u krajnjoj nuždi zbog sigurnosti
zrakoplova ili osoba u zrakoplovu.

(2) Zapovjednik zrakoplova u javnom zračnom prometu, obvezan je, osobno
ili preko članova posade, osigurati: da se svi putnici prije uzlijetanja,
odnosno nakon uzlijetanja, upoznaju s postupcima u slučaju opasnosti, postupanjem
s elektroničkim uređajima, te s mjestom smještaja i načinom uporabe sigurnosne
opreme za slučaj opasnosti, da svi putnici prije uzlijetanja i slijetanja,
a i tijekom leta u slučaju turbulencije, budu vezani sigurnosnim pojasevima,
da se propisane mjere sigurnosti primjenjuju i da u slučaju opasnosti svi
članovi posade i putnici izvršavaju njegove upute i naredbe.

(3) Zapovjednik zrakoplova obvezan je prije uzlijetanja provjeriti sposobnost
i pripremljenost zrakoplova i posade zrakoplova za sigurnu zračnu plovidbu
te da li se sve propisane isprave i knjige nalaze u zrakoplovu.

*Obveze i ovlasti zapovjednika i članova posade zrakoplova
u slučajevima ugrožavanja sigurnosti*

Članak 103.

(1) Zapovjednik zrakoplova, te član posade zrakoplova i bez naredbe
zapovjednika zrakoplova, obvezni su, u skladu s međunarodnim ugovorima
koji obvezuju Republiku Hrvatsku, poduzeti potrebne mjere prema osobi koja
u zrakoplovu svojim postupcima ugrožava sigurnost zračnog prometa, sigurnost
zrakoplova, osoba i stvari ili krši red i disciplinu u zrakoplovu, kako
bi se spriječile ili ublažile posljedice ugrožavanja sigurnosti ili kršenja
reda i discipline u zrakoplovu, odnosno kako bi se spriječilo izvršenje
kaznenog djela ili ublažile njegove posljedice.

(2) Ako je zbog kaznenog djela kojim se ugrožava sigurnost osoba i stvari
ili drugoga kaznenog djela protiv osoba ili stvari, zbog kršenja reda i
discipline u zrakoplovu, zbog neizvršavanja naredbe zapovjednika zrakoplova
ili zbog drugih postupaka kojima se ugrožava sigurnost zrakoplova, osoba
i stvari, potrebno iz zrakoplova iskrcati neku osobu, zapovjednik zrakoplova
obvezan je prije slijetanja na aerodrom o tome izvijestiti, preko nadležne
kontrole zračnog prometa, ministarstvo nadležno za unutarnje poslove, a
nakon slijetanja na aerodrom, tom tijelu predati tu osobu, pružiti potrebne
obavijesti i predati možebitno prikupljene dokaze.

**Glava 2.**

USLUGE U ZRAČNOJ PLOVIDBI

***Odjeljak 1.***

*Opće odredbe*

*Pružanje usluga u zračnoj plovidbi*

Članak 104.

(1) Usluge u zračnoj plovidbi pružaju se u području letnih informacija
Republike Hrvatske u svrhu sigurnoga, redovitog i nesmetanog odvijanja
zračnog prometa svih civilnih i vojnih zrakoplova, uz uvjete i na način
utvrđen ovim Zakonom i propisima donesenima na temelju ovoga Zakona.

(2) Usluge u zračnoj plovidbi obuhvaćaju poglavito:

1) kontrolu zračnog prometa, upravljanje protokom zračnog prometa, pružanje
letnih informacija, uzbunjivanje, zrakoplovno informiranje, te zrakoplovne
telekomunikacije,

2) projektiranje, postavljanje, održavanje i nadzor nad radom i ispravnosti
tehničkih sredstava i objekata zračne plovidbe,

3) poslove zrakoplovne meteorologije.

*Nadležnost za pružanje usluga u zračnoj plovidbi*

Članak 105.

(1) Usluge u zračnoj plovidbi iz članka 104. ovoga Zakona pruža Hrvatska
kontrola zračne plovidbe uz uvjete, i na način, utvrđene zakonom.

(2) Iznimno od odredbe stavka 1. ovoga članka, pružanje usluga u zračnoj
plovidbi, koje se odnose na aerodromsku i prilaznu kontrolu zračnog prometa,
Hrvatska kontrola zračne plovidbe može ugovorom povjeriti i drugim subjektima
uz uvjete, i na način, utvrđene zakonom.

(3) Poslovi pružanja aerodromskih letnih informacija na nekontroliranim
aerodromima, te na kontroliranim aerodromima izvan radnog vremena nadležne
aerodromske kontrole zračnog prometa, obavljaju se u skladu s odredbama
članka 86. ovoga Zakona.

(4) Hrvatska kontrola zračne plovidbe i subjekti iz stavka 2. i 3. ovoga
članka, koji pružaju usluge u zračnoj plovidbi, obvezni su donijeti operativne
upute za rad u skladu s ovim Zakonom, propisima donesenima na temelju ovoga
Zakona i međunarodnim ugovorima koji obvezuju Republiku Hrvatsku te svoje
poslove obavljati u skladu s tim uputama.

*Tehnička sredstva i objekti zračne plovidbe*

Članak 106.

(1) Hrvatska kontrola zračne plovidbe i subjekti iz članka 105. stavka
2. i 3. ovoga Zakona, koji pružaju usluge u zračnoj plovidbi moraju tehnička
sredstva i objekte zračne plovidbe nabaviti i postaviti te održavati na
način i u stanju koje omogućuje sigurno i redovito odvijanje zračnog prometa,
u skladu s potrebama razvoja zračnog prometa.

(2) Hrvatska kontrola zračne plovidbe obvezna je podatke o tehničkim
sredstvima iz stavka 1. ovoga članka objaviti na način uobičajen u zračnom
prometu. Kvar ili prestanak rada određenoga tehničkog sredstva obvezno
je neodložno objaviti na način uobičajen u zračnom prometu, a njihove uzroke
otkloniti u najkraćem roku.

(3) Zabranjeno je postavljanje zrakoplovnih prepreka, emisijskih uređaja,
objekata, dalekovoda ili drugih uređaja i instalacija koji emitiraju elektromagnetske
valove na udaljenosti s koje svojim radom mogu ometati rad tehničkih sredstava
zračne plovidbe.

(4) Tehnička sredstva iz stavka 1. ovoga članka te način njihovog postavljanja
i održavanja utvrđuje se propisom donesenim na temelju ovoga Zakona.

*Stručna osposobljenost pomoćnog zrakoplovnog osoblja*

Članak 107.

(1) Pomoćno zrakoplovno osoblje koje obavlja poslove pružanja usluga
u zračnoj plovidbi, koji se odnose na poslove zrakoplovnog informiranja,
obrade podataka o letu zrakoplova, proslijeđivanja zrakoplovnih informacija,
održavanja i nadziranja rada i ispravnosti zrakoplovno-tehničkih uređaja
i sustava, te osoblje koje obavlja poslove zrakoplovne meteorologije od
značaja za sigurnost zračnog prometa mora imati propisanu stručnu spremu,
biti stručno osposobljeno i udovoljavati drugim uvjetima za obavljanje
određenoga stručnog posla utvrđenima ovim Zakonom i propisom donesenim
na temelju ovoga Zakona.

(2) Stručno osposobljavanje pomoćnog zrakoplovnog osoblja obavlja se
prema programima za stručno osposobljavanje i provjeru stručne sposobnosti
koje odobrava Ministarstvo.

*Mjerne jedinice i kratice*

Članak 108.

(1) U pružanju usluga u zračnoj plovidbi upotrebljavaju se mjerne jedinice
i kratice utvrđene zakonom i međunarodnim ugovorima koji obvezuju Republiku
Hrvatsku.

(2) Iznimno od odredbe stavka 1. ovoga članka, ministar može propisati
i druge mjerne jedinice.

***Odjeljak 2.***

*Kontrola zračnog prometa*

*Odobrenja i upute nadležne kontrole zračnog prometa*

Članak 109.

(1) U području letnih informacija Republike Hrvatske, zrakoplovi moraju
letjeti i kretati se po manevarskim površinama na propisan način i prema
odobrenjima ili uputama nadležne kontrole zračnog prometa.

(2) Zrakoplovi, vozila i osobe kreću se po stajanci prema uputama operatora
aerodroma. Osobe i vozila koji se kreću po manevarskim površinama moraju
održavati neprekidnu radiokomunikaciju s aerodromskom kontrolom zračnog
prometa i postupati prema uputama te kontrole.

(3) Iznimno od odredbe stavka 1. ovoga članka, ako bi zapovjednik zrakoplova
postupanjem prema izdanom odobrenju ili uputi ugrozio sigurnost zrakoplova,
o tome je obvezan neodložno izvijestiti nadležnu kontrolu zračnog prometa
i zatražiti odgovarajuću izmjenu. Ako nije u mogućnosti postupiti prema
izmijenjenom odobrenju ili uputi, zapovjednik zrakoplova odbit će izvršenje
i o tome izvijestiti nadležnu kontrolu zračnog prometa.

*Ovlast za izmjenu odobrenog plana leta*

Članak 110.

Nadležna kontrola zračnog prometa može izmijeniti odobreni plan leta,
odnosno red letenja zrakoplova određivanjem drugog vremena i redoslijeda
za uzlijetanje i slijetanje ili za ulazak u područje letnih informacija
Republike Hrvatske, odnosno izlazak iz tog područja, te odrediti drugu
rutu i drugu razinu, ako to zahtijevaju razlozi sigurnosti zračnog prometa
ili prometna situacija.

*Način, postupci i drugi uvjeti za sigurno uzlijetanje i slijetanje
zrakoplova*

Članak 111.

(1) Za svaki aerodrom utvrđuje se način, postupci i drugi uvjeti za
sigurno uzlijetanje i slijetanje zrakoplova i objavljuju se na način uobičajen
u zračnom prometu.

(2) Način, postupke i druge uvjete za sigurno uzlijetanje i slijetanje
zrakoplova na kontrolirani aerodrom propisuje Hrvatska kontrola zračne
plovidbe, a za druge aerodrome utvrđuje operator aerodroma, uz suglasnost
Hrvatske kontrole zračne plovidbe.

(3) Načine, postupke i druge uvjete za sigurno uzlijetanje i slijetanje
vojnih zrakoplova, utvrđuje i u posebnoj publikaciji objavljuje ministarstvo
nadležno za poslove obrane.

*Minimalne sigurne razine i aerodromski operativni minimumi*

Članak 112.

(1) Minimalne sigurne razine za letenje zrakoplova iznad prepreka utvrđuje
i objavljuje, na način uobičajen u zračnom prometu, Hrvatska kontrola zračne
plovidbe.

(2) Aerodromske operativne minimume, odnosno postupke za njihovo određivanje,
obvezan je utvrditi operator zrakoplova za svaki aerodrom kojeg upotrebljava
za uzlijetanje i slijetanje, tako da visine utvrđene u aerodromskim operativnim
minimumima ne smiju biti ispod propisanih razina utvrđenih u skladu s odredbom
stavka 1. ovoga članka.

(3) Uvjeti i načini za uzlijetanje i slijetanje zrakoplova u nepovoljnim
meteorološkim uvjetima, te način utvrđivanja aerodromskih operativnih minimuma
iz stavka 2. ovoga članka, utvrđuju se propisom donesim na temelju ovoga
Zakona.

*Odobrenja, upute i zabrane nadležne kontrole zračnog prometa*

Članak 113.

(1) Ako zapovjednik zrakoplova obavlja let bez propisanih odobrenja,
odnosno protivno uvjetima iz tih odobrenja, te ako ne postupi prema odobrenju
ili uputi nadležne kontrole zračnog prometa, ta će kontrola zračnog prometa
poduzeti mjere za prisilno slijetanje zrakoplova, utvrđene propisom donesenim
na temelju ovoga Zakona.

(2) Aerodromska kontrola zračnoga prometa zabranit će uzlijetanje zrakoplova
s aerodroma ili slijetanje na aerodrom i o tome neodložno izvijestiti Ministarstvo,
ako je stanje na manevarskim površinama takvo da onemogućuje sigurno uzlijetanje
ili slijetanje, te ako nije udovoljeno drugim propisanim uvjetima za sigurno
uzlijetanje ili slijetanje zrakoplova, osim ako se zrakoplov nalazi u opasnosti.

*Privremena zabrana ili ograničenje letenja*

Članak 114.

Hrvatska kontrola zračne plovidbe će, u određenom dijelu zračnog prostora
ili na određenom aerodromu, privremeno zabraniti ili ograničiti letenje
ako to zahtijevaju interesi obrane ili sigurnosti države, odnosno sigurnost
leta određenog zrakoplova ili skupine zrakoplova, te to objaviti na način
uobičajen u zračnom prometu, najkasnije 30 sati prije stupanja na snagu
zabrane ili ograničenja, odnosno odmah, ako to zahtijevaju iznimne okolnosti.

*Obveze i ovlasti kontrole zračnog prometa kod ugrožavanja
sigurnosti zračne plovidbe*

Članak 115.

(1) Ako zapovjednik zrakoplova u izvršenju leta ugrožava sigurnost zračnog
prometa ili se ne pridržava propisanog načina letenja, nadležna kontrola
zračnog prometa obvezna je poduzeti sve mjere za otklanjanje opasnosti
prouzročenih takvim letom i podnijeti prijavu Ministarstvu.

(2) Ako vojni pilot u izvršenju leta počini prekršaj, o tome se izvještava
ministarstvo nadležno za poslove obrane.

*Govorna komunikacija*

Članak 116.

(1) Govorna komunikacija između radiopostaje zrakoplova i zemaljske
radiopostaje uspostavlja se i održava radiokomunikacijom zemlja-zrak, na
propisan način.

(2) Govorna komunikacija iz stavka 1. ovoga članka obavlja se uporabom
propisanih normiranih međunarodnih izraza na engleskom jeziku.

(3) Iznimno od odredbe stavka 2., govorna komunikacija iz stavka 1.
ovoga članka u aerodromskom prometu na nekontroliranim aerodromima, te
prilikom obavljanja letova prema vizualnim pravilima letenja, može se obavljati
i uporabom propisanih normiranih izraza na hrvatskom jeziku.

(4) Postupke za obavljanje govorne komunikacije iz stavka 1. ovoga članka
utvrđuje Hrvatska kontrola zračne plovidbe i objavljuje na način uobičajen
u zračnom prometu.

**Glava 3.**

UGROŽAVANJE SIGURNOSTI ZRAKOPLOVA, NESREĆE ZRAKOPLOVA, POTRAGA
ZA ZRAKOPLOVOM I SPAŠAVANJE ZRAKOPLOVA

***Odjeljak 1.***

*Ugrožavanje sigurnosti zrakoplova i nesreće zrakoplova*

*Ugrožavanje sigurnosti zrakoplova*

Članak 117.

(1) Svaka radnja kojom se zrakoplov može dovesti ili dovede u opasnost,
te nezgoda zrakoplova i izvanredni događaj, jesu ugrožavanje sigurnosti
zrakoplova.

(2) Osoba koja u smislu ovoga Zakona pripada zrakoplovnom osoblju i
druga osoba za koju je ovim Zakonom propisana stručna osposobljenost, koja
je sudjelovala ili saznala za ugrožavanje sigurnosti zrakoplova, obvezna
je o tome na propisan način izvijestiti Ministarstvo koje je nadležno za
istraživanje ugrožavanja sigurnosti zrakoplova.

(3) Iznimno od odredbe stavka 2. ovoga članka, izvanredni događaj koji
se odnosi na opasno međusobno približavanje zrakoplova u letu, na objavljeni
postupak ili radionavigacijsko sredstvo, prijavljuju se na propisan način
Hrvatskoj kontroli zračne plovidbe, koja je obvezna u roku od 15 dana od
dana prijave izvanrednog događaja rezultate istraživanja dostaviti Ministarstvu.

*Izvješće o rezultatima istraživanja ugrožavanja sigurnosti
zrakoplova*

Članak 118.

Ministarstvo je obvezno izvješće o rezultatima istraživanja ugrožavanja
sigurnosti zrakoplova dostaviti drugim nadležnim tijelima, te nadležnom
tijelu države u kojoj je zrakoplov registriran, ako je inozemni zrakoplov
bio ugrožen ili je ugrozio sigurnost zrakoplova, kao i operatorima ili
vlasnicima zrakoplova koji su sudjelovali u ugrožavanju sigurnosti zrakoplova,
najkasnije u roku od 15 dana od dana okončanja istraživanja.

*Nesreća zrakoplova*

Članak 119.

(1) Svaka osoba koja sazna za nesreću zrakoplova obvezna je o tome odmah
izvijestiti ministarstvo nadležno za unutarnje poslove ili nadležnu kontrolu
zračnog prometa na najbližem aerodromu, odnosno najbliži centar za obavješćivanje
ili Ministarstvo.

(2) Ministarstvo nadležno za unutarnje poslove obvezno je odmah poduzeti
sve mjere potrebne za očuvanje tragova nesreće zrakoplova, za što ima pravo
na naknadu u visini stvarnih troškova koje snosi operator, odnosno vlasnik
tog zrakoplova.

(3) Izvješteni subjekt iz stavka 1. ovoga članka obvezan je, čim sazna
za nesreću zrakoplova, na najbrži način o nesreći izvijestiti Ministarstvo
i operatora ili vlasnika zrakoplova te Ministarstvu i Povjerenstvu za istraživanje
nesreća zrakoplova (u daljnjem tekstu: Povjerenstvo za istraživanje nesreća)
pružiti svaku potrebnu pomoć.

(4) Ako inozemni zrakoplov pretrpi nesreću u području letnih informacija
Republike Hrvatske, Ministarstvo će o tome izvijestiti ministarstva nadležna
za unutarnje i vanjske poslove te nadležna tijela države u kojoj je zrakoplov
registriran, države operatora zrakoplova i države proizvođača zrakoplova
te i nadležna tijela drugih država, ako je u zrakoplovu koji je pretrpio
nesreću, bilo osoba iz tih država.

*Očuvanje tragova nesreće zrakoplova*

Članak 120.

(1) Zrakoplov se ne smije ukloniti prije nego što se osigura očuvanje
tragova nesreće i dobije suglasnost Povjerenstva za istraživanje nesreća,
odnosno suglasnost nadležnoga istražnog tijela, ako postoji opravdana sumnja
o postojanju kaznenog djela.

(2) Zrakoplov se smije pomaknuti samo ako je to potrebno zbog izvlačenja
osoba i stvari iz njega, da bi se spriječilo uništenje zrakoplova požarom
ili na drugi način te da bi se uklonila opasnost, odnosno smetnja zračnom
prometu.

(3) Operator ili vlasnik zrakoplova obvezan je nakon završenog istraživanja
nesreće, na mjestu nesreće poduzeti sve mjere za uklanjanje oštećenog ili
uništenog zrakoplova.

*Istraživanje ugrožavanja sigurnosti i nesreća zrakoplova*

Članak 121.

Svako ugrožavanje sigurnosti zrakoplova i nesreća zrakoplova moraju
biti, u skladu s propisom donesenim na temelju ovoga Zakona, temeljito
ispitane i analizirane poradi utvrđivanja činjenica i okolnosti pod kojima
su se dogodili, te poradi poduzimanja mjera za sprečavanje novih ugrožavanja
sigurnosti zrakoplova i nesreća zrakoplova.

*Ovlasti*

Članak 122.

(1) Ministar je obvezan na mjesto nezgode, izvanrednog događaja ili
nesreće zrakoplova uputiti ovlaštenoga stručnog službenika Ministarstva
koji posebnom iskaznicom može potvrditi ovlast za obavljanje potrebnih
radnji iz djelokruga Ministarstva u svezi s nezgodom ili nesrećom zrakoplova,
a koji je stalni član Povjerenstva za istraživanje nesreća.

(2) Pojedine radnje u svezi s nezgodom, izvanrednim događajem ili nesrećom
zrakoplova, mogu obavljati i druge stručne osobe iz područja zračnog prometa
s utvrđenog popisa stručnjaka, u okviru posebne ovlasti ministra.

(3) Stručne osobe iz stavka 2. ovoga članka imaju pravo na propisanu
naknadu.

*Povjerenstvo za istraživanje nesreća*

Članak 123.

(1) Povjerenstvo za istraživanje nesreća ispituje nesreće zrakoplova
i predlaže mjere za sprečavanje nesreća.

(2) Povjerenstvo za istraživanje nesreća samostalno je u radu.

(3) Predsjednika i članove Povjerenstva za istraživanje nesreća, osim
stalnog člana iz članka 122. stavka 1. ovoga Zakona, posebno za svaku nesreću,
imenuje ministar, s popisa zrakoplovnih stručnjaka.

(4) Popis stručnjaka iz stavka 3. ovoga članka, za svaku kalendarsku
godinu, utvrđuje ministar na prijedlog zainteresiranih tijela državne uprave
i pravnih osoba iz područja zračnog prometa.

(5) Ako je zbog nesreće zrakoplova došlo do smrti ili teške tjelesne
ozljede neke osobe ili do veće materijalne štete ili ako je u nesreći sudjelovao
inozemni zrakoplov, u Povjerenstvo za istraživanje nesreća imenuje se i
predstavnik ministarstva nadležnog za unutarnje poslove.

(6) Ako je u nesreći sudjelovao i vojni zrakoplov, Povjerenstvo za istraživanje
nesreća imenuje ministar i ministar nadležan za poslove obrane.

(7) Predsjednik i članovi Povjerenstva za istraživanje nesreća imaju
pravo na propisanu naknadu.

*Ovlast za istraživanje nesreće inozemnoga vojnog zrakoplova*

Članak 124.

(1) Iznimno od odredbi članka 123. ovoga Zakona, ako je u nesreći sudjelovao
inozemni vojni zrakoplov, nesreću ispituje povjerenstvo koje imenuje ministar
nadležan za poslove obrane.

(2) U radu povjerenstva iz stavka 1. ovoga članka sudjeluju predstavnici
Ministarstva i Hrvatske kontrole zračne plovidbe.

*Nazočnost zainteresiranih osoba*

Članak 125.

(1) Ako je u nesreći sudjelovao inozemni zrakoplov, Ministarstvo će
omogućiti da istraživanju nesreće budu nazočni predstavnici zrakoplovnih
tijela, odnosno tijela države registracije zrakoplova, države operatora
zrakoplova, države proizvođača zrakoplova i države čiji su putnici nastradali
u nesreći, ako one to zahtijevaju.

(2) Radu Povjerenstva za istraživanje nesreće može biti nazočan predstavnik
operatora zrakoplova, odnosno vlasnik zrakoplova i predstavnici iz stavka
1. ovoga članka, a ako je do nesreće došlo na aerodromu, i predstavnik
operatora aerodroma.

(3) Osobe iz stavka 2. ovoga članka mogu davati potrebne obavijesti,
zahtijevati da se neke okolnosti ispitaju i davati izjave u zapisnik.

*Suradnja nadležnih tijela*

Članak 126.

(1) Nadležno istražno tijelo obvezno je tijekom istraživanja nesreće
zrakoplova omogućiti Povjerenstvu za istraživanje nesreće nesmetan rad.

(2) Povjerenstvo za istraživanje nesreće obvezno je nadležnom istražnom
tijelu ili državnom odvjetniku, na njegov zahtjev, osigurati potrebnu stručnu
pomoć u radu.

*Izvješće o nesreći*

Članak 127.

(1) Povjerenstvo za istraživanje nesreće obvezno je izvješće o nesreći
dostaviti Ministarstvu.

(2) Izvješće o nesreći iz stavka 1. ovoga članka, Ministarstvo dostavlja
državnom odvjetništvu.

(3) Izvješće iz stavka 1. ovoga članka Ministarstvo dostavlja zainteresiranim
tijelima i osobama iz članka 125. stavka 1. ovoga Zakona.

*Poduzimanje mjera za sprečavanje nesreća*

Članak 128.

Nadležna tijela, pravne i fizičke osobe kojima se dostavlja izvješće
o nesreći i prijedlozi mjera za sprečavanje novih nesreća, obvezni su o
poduzetim mjerama izvijestiti Ministarstvo.

*Izvješćivanje javnosti*

Članak 129.

(1) Putem sredstava javnoga priopćavanja Ministarstvo izvještava javnost
o tijeku istraživanja uzroka nesreće zrakoplova ako je posljedica nesreće
smrt većega broja osoba ili veća materijalna šteta.

(2) O rezultatima istraživanja nesreće iz stavka 1. ovoga članka, po
okončanju istraživanja, Ministarstvo je obvezno putem sredstava javnog
priopćavanja dati službeno priopćenje.

***Odjeljak 2.***

*Potraga za zrakoplovom i spašavanje zrakoplova*

*Nadležnosti u postupku potrage i spašavanja zrakoplova*

Članak 130.

(1) Potraga i spašavanje zrakoplova obavlja se u području letnih informacija
Republike Hrvatske, uz uvjete i na način utvrđen ovim Zakonom i propisom
donesenim na temelju ovoga Zakona.

(2) Hrvatska kontrola zračne plovidbe uzbunjivanjem pokreće postupak
potrage i spašavanja svih zrakoplova koji podliježu kontroli zračnog prometa,
ostalih zrakoplova koji su predali plan leta ili su na drugi način poznati
subjektima nadležnim za pružanje usluga u zračnoj plovidbi i zrakoplovima
kojima prijeti nezakonito ometanje ili su predmetom nezakonitog ometanja.

(3) Hrvatska kontrola zračne plovidbe obvezna je o nestalom zrakoplovu
neodložno izvijestiti Središte za koordinaciju potrage i spašavanja (u
daljnjem tekstu: Središte za koordinaciju) i Ministarstvo koje o tome izvješćuje
operatora ili vlasnika zrakoplova i nadležno tijelo države registracije
zrakoplova.

(4) Središte za koordinaciju osniva Vlada Republike Hrvatske.

*Obveza sudjelovanja u postupku potrage i spašavanja zrakoplova*

Članak 131.

(1) U postupku potrage i spašavanja zrakoplova, ovisno o opsegu, uvjetima
i potrebama, a u skladu sa svojim pravima, obvezama i odgovornostima, sudjeluju
postrojbe oružanih snaga Republike Hrvatske, ministarstva nadležnog za
unutarnje poslove, civilne zaštite, te pravne i fizičke osobe.

(2) Operator ili vlasnik zrakoplova, zapovjednik zrakoplova, operator
aerodroma, te nadležne zdravstvene ustanove, obvezni su, na zahtjev Središta
za koordinaciju, sudjelovati u postupku potrage i spašavanja, odnosno staviti
na raspolaganje sredstva potrebna za potragu i spašavanje, te pružiti hitnu
medicinsku pomoć i poduzeti mjere za prijevoz preživjelih osoba.

*Troškovi potrage i spašavanja*

Članak 132.

(1) Svi subjekti koji su sudjelovali u potrazi i spašavanju zrakoplova
imaju pravo na naknadu u visini stvarnih troškova koje su imali tijekom
potrage i spašavanja.

(2) Troškove iz stavka 1. ovoga članka snosi operator, odnosno vlasnik
zrakoplova za kojim se tragalo ili kojeg se spašavalo.

**DIO ČETVRTI**

ZAŠTITA ZRAČNOG PROMETA

***Odjeljak 1.***

*Opće odredbe*

*Zaštita zračnog prometa i djela nezakonitog ometanja*

Članak 133.

(1) Zaštita zračnog prometa je skup mjera te ljudskih i materijalnih
izvora s ciljem zaštite zračnog prometa od djela nezakonitog ometanja.

(2) Djelima nezakonitog ometanja u smislu ovoga Zakona poglavito se
smatraju djela:

1. nasilja protiv osoba na zrakoplovu u letu, ako takvo djelo može ugroziti
sigurnost zrakoplova,

2. uništenja zrakoplova u uporabi ili nanošenja štete na takvom zrakoplovu
koja bi ga učinila nesposobnim za let ili koja bi ugrozila sigurnost u
letu,

3. postavljanja ili sudioništva u postavljanju naprave ili tvari na
zrakoplov u uporabi, kojima bi se zrakoplov mogao uništiti ili bi se na
njemu mogla počiniti šteta, a koja bi ga učinila nesposobnim za let ili
bi ugrozila sigurnost u letu,

4. uništenja ili oštećenja tehničkih sredstava zračne plovidbe ili ometanja
njihova rada, ako takva djela mogu ugroziti sigurnost zrakoplova u letu,

5. davanja lažnih obavijesti kojima se ugrožava sigurnost zrakoplova
u letu,

6. nezakonite i namjerne uporabe bilo koje naprave, tvari ili oružja:

a) za izvršenje djela nasilja protiv osoba na aerodromu koje ima ili
bi moglo imati za posljedicu teške ozljede ili smrt,

b) za uništenje ili teško oštećenje objekata, opreme ili sredstava na
aerodromu ili zrakoplova izvan uporabe koji se na njemu nalazi, ako takvo
djelo ugrožava ili može ugroziti sigurnost na tom aerodromu.

***Odjeljak 2.***

*Ustrojstvo*

*Nacionalno povjerenstvo za zaštitu zračnog prometa*

Članak 134.

(1) Poradi poduzimanja preventivnih mjera, učinkovitog djelovanja te
otklanjanja posljedica uzrokovanih nezakonitim ometanjima zračnoga prometa,
Vlada Republike Hrvatske osniva Nacionalno povjerenstvo za zaštitu zračnoga
prometa (u daljnjem tekstu: Povjerenstvo).

(2) Za članove Povjerenstva imenuju se predstavnici ministarstava nadležnih
za poslove zračnog prometa, unutarnjih poslova, vanjskih poslova, obrane,
zdravstva, financija, tijela nadležnog za nacionalnu sigurnost, Hrvatske
kontrole zračne plovidbe, operatora aerodroma i operatora zrakoplova.

(3) članovi Povjerenstva imaju pravo na propisanu naknadu.

*Lokalno povjerenstvo za zaštitu zračnog prometa*

Članak 135.

(1) Povjerenstvo, na svakom aerodromu za javni zračni promet, poradi
obavljanja pojedinih poslova i mjera zaštite zračnog prometa, osniva lokalno
povjerenstvo za zaštitu zračnog prometa (u daljnjem tekstu: lokalno povjerenstvo).

(2) Za članove lokalnog povjerenstva imenuju se predstavnici subjekata
koji su na bilo koji način uključeni u provedbu mjera zaštite zračnog prometa
na aerodromu za javni zračni promet.

*Nacionalni program zaštite zračnog prometa*

Članak 136.

(1) Nacionalni program zaštite zračnog prometa (u daljnjem tekstu: Nacionalni
program) je temeljni dokument koji sadrži sve mjere zaštite zračnog prometa
od djela nezakonitog ometanja u skladu s međunarodnim ugovorima koji obvezuju
Republiku Hrvatsku.

(2) Nacionalni program izrađuje se na hrvatskom i engleskom jeziku.

(3) Na prijedlog Povjerenstva, Nacionalni program donosi Vlada Republike
Hrvatske.

***Odjeljak 3.***

*Mjere zaštite zračnog prometa*

*Provođenje mjera*

Članak 137.

Provođenje mjera zaštite zračnog prometa obavlja se u skladu s odredbama
ovoga Zakona, propisa donesenog na temelju ovoga Zakona, propisa kojima
se uređuje obavljanje zaštitarske djelatnosti i međunarodnih ugovora koji
obvezuju Republiku Hrvatsku.

*Nadležnost i obveze provođenja mjera zaštite*

Članak 138.

(1) Operator aerodroma za javni zračni promet poglavito je obvezan osigurati:

1. prostor za pregled zrakoplova koji je predmetom nezakonitog ometanja,

2. kontrolu i sprečavanje neovlaštenog pristupa u sigurnosno osjetljiva
i štićena područja aerodroma,

3. odgovarajuće prostorije za obavljanje zaštitnih pregleda putnika
i stvari,

4. obavljanje zaštitnih pregleda predane putničke prtljage i stvari,

5. tehničku opremu za obavljanje zaštitnih pregleda predane putničke
prtljage i stvari,

6. obavljanje zaštitnih pregleda putnika i njihove ručne prtljage,

7. tehničku opremu za obavljanje zaštitnih pregleda putnika i njihove
ručne prtljage.

(2) Zaštitne preglede objekata, instalacija, uređaja i opreme na aerodromu
ili zaštitne preglede zrakoplova obavlja ministarstvo nadležno za unutarnje
poslove na temelju zahtjeva operatora aerodroma ili operatora zrakoplova
te na temelju povećanih prijetnji ili sigurnosnih prosudbi. Za obavljanje
ovih pregleda na temelju zahtjeva, operator aerodroma ili operator zrakoplova
plaća naknadu koju utvrđuje ministarstvo nadležno za unutarnje poslove.

(3) Obavljanje poslova iz stavka 1. točke 6. ovoga članka, operater
aerodroma ugovorom povjerava ministarstvu nadležnom za unutarnje poslove,
a obavljanje poslova iz stavka 1. točke 2. i 4. ovoga članka operator aerodroma
ugovorom može povjeriti pravnim osobama registriranim za obavljanje zaštitarske
djelatnosti koje udovoljavaju propisanim uvjetima.

(4) Subjekti koji obavljaju poslove iz stavka 3. ovoga članka moraju
udovoljavati uvjetima utvrđenim propisom donesenim na temelju ovoga Zakona.

(5) Operator aerodroma za javni zračni promet obvezan je utvrditi i
primjenjivati aerodromski plan zaštite zračnoga prometa, kojeg odobrava
Ministarstvo, utvrditi sigurnosno osjetljiva i štićena područja te putničke
i službene prolaze na aerodromu gdje pristup imaju isključivo putnici,
prtljaga, teret, pošta i vozila, odnosno službeno i drugo ovlašteno osoblje
s valjanom identifikacijskom oznakom.

(6) Zrakoplovni plan zaštite zračnog prometa moraju utvrditi i primjenjivati
hrvatski zračni prijevoznici koji obavljaju prijevoz velikim zrakoplovima
u javnom zračnom prometu, kao i inozemni zračni prijevoznici koji obavljaju
prijevoz velikim zrakoplovima u međunarodnom javnom zračnom prometu s Republikom
Hrvatskom ili unutar Republike Hrvatske. Zrakoplovni plan zaštite zračnog
prometa utvrđuje se u skladu s Nacionalnim programom, a odobrava ga Ministarstvo.

*Zaštitna naknada*

Članak 139.

(1) Troškovi provođenja zaštitnog pregleda putnika i njihove ručne prtljage
te predane putničke prtljage podmiruju se iz zaštitne naknade koju plaćaju
svi putnici u civilnom zračnom prometu u odlasku.

(2) Visinu cijene zaštitnog pregleda iz stavka 1. ovoga članka utvrđuju
subjekti u čijoj je nadležnosti obavljanje zaštitnih pregleda.

*Predaja, prijevoz i povrat oružja, streljiva i drugih opasnih
tvari u javnom zračnom prometu*

Članak 140.

(1) U putničku kabinu zrakoplova u javnom zračnom prometu zabranjeno
je unošenje hladnog i vatrenog oružja, streljiva, te drugih eksplozivnih
i zapaljivih tvari ili predmeta koji na njih podsjećaju.

(2) Iznimno od odredbe stavka 1. ovoga članka, u putničku kabinu zrakoplova
u javnom zračnom prometu, mogu se unositi hladno i vatreno oružje i streljivo,
ako ih unosi osoba ovlaštena za obavljanje poslova zaštite u zrakoplovu
ili ako ih unosi ovlaštena osoba ministarstva nadležnog za unutarnje poslove,
odnosno ministarstva nadležnog za poslove pravosuđa u svrhu obavljanja
službenih dužnosti.

(3) Osoba koja sa sobom nosi hladno ili vatreno oružje ili streljivo,
obvezna ih je prilikom prijave za let zrakoplovom u javnom zračnom prometu
predati ovlaštenoj službenoj osobi ministarstva nadležnog za unutarnje
poslove na aerodrom.

(4) Uvjeti za unošenje i način predaje i vraćanja hladnog i vatrenog
oružja i streljiva utvrđuje se propisom donesenim na temelju ovoga Zakona.

**DIO PETI**

ZAŠTITA OD BUKE ZRAKOPLOVA

*Mjerenje buke*

Članak 141.

(1) Operator aerodroma na kojem se odvija promet vojnih mlaznih zrakoplova
i operator aerodroma na kojem se odvija linijski zračni promet, obvezan
je osigurati stalno mjerenje buke na aerodromu i njegovoj okolici, koja
nastaje prilikom slijetanja i uzlijetanja zrakoplova.

(2) Uvjeti i načini mjerenja buke iz stavka 1. ovoga članka, utvrđuju
se propisom donesenim na temelju ovoga Zakona.

*Područja zaštite od buke*

Članak 142.

(1) Na temelju rezultata mjerenja buke iz članka 141. ovoga Zakona,
utvrđuju se područja zaštite od buke u kojima ekvivalentna razina buke
zrakoplova prelazi 67 dB(A), odnosno 75 dB(A), koja se unose u dokumentaciju
prostora.

(2) Uvjeti i načini utvrđivanja područja zaštite od buke, te uvjeti
građenja u tim područjima određuju se propisom donesenim na temelju ovoga
Zakona.

*Pravo na naknadu*

Članak 143.

(1) Pravnim i fizičkim osobama, zbog uvjeta građenja iz članka 142.
stavka 2. ovoga Zakona, pripada pravo na naknadu.

(2) Naknadu iz stavka 1. ovoga članka plaća operator aerodroma iz članka
141. ovoga Zakona.

(3) Visina naknada iz stavka 1. ovoga članka te način i postupak ostvarivanja
prava na naknadu, utvrđuje se propisom donesenim na temelju ovoga Zakona.

**DIO ŠESTI**

INSPEKCIJA SIGURNOSTI ZRAČNOG PROMETA

***Odjeljak 1.***

*Opće odredbe*

*Obavljanje inspekcijskog nadzora*

Članak 144.

(1) Inspekcijski nadzor nad provedbom odredaba ovoga Zakona i propisa
donesenih na temelju ovoga Zakona, te međunarodnih ugovora koji obvezuju
Republiku Hrvatsku, koji se odnose na: zrakoplov i zrakoplovni uređaj,
zračni promet, pružanje usluga u zračnoj plovidbi i pravila letenja, te
aerodromske letne informacije, aerodrome i aerodromske usluge, zrakoplovno
osoblje, pomoćno zrakoplovno i drugo stručno osoblje, ispravnost i rad
tehničkih sredstava i objekata zračne plovidbe, obavlja Ministarstvo.

(2) Poslove nadzora iz stavka 1. ovoga članka provode zrakoplovni inspektori
(u daljnjem tekstu: inspektori).

(3) Pojedine poslove nadzora iz stavka 1. ovoga članka, za koje je potrebna
posebna stručnost, mogu provoditi i druge stručne osobe u okviru ovlaštenja
koje daje ministar.

*Obveza omogućavanja inspekcijskog nadzora*

Članak 145.

Pravne i fizičke osobe koje podliježu inspekcijskom nadzoru, obvezni
su inspektoru i drugoj ovlaštenoj osobi koja obavlja poslove nadzora, omogućiti
obavljanje inspekcijskog nadzora i, bez odgode, dostaviti tražene podatke
i dokumentaciju potrebnu za obavljanje inspekcijskog nadzora.

***Odjeljak 2.***

*Poslovi inspekcijskog nadzora*

*Inspekcijski nadzor zrakoplova, zrakoplovnog uređaja i zračnog
prometa*

Članak 146.

Inspekcijski poslovi koji se odnose na zrakoplov, zrakoplovni uređaj
i zračni promet obuhvaćaju poglavito nadzor nad primjenom propisa o: zrakoplovu,
posebno u pogledu uvjeta za sigurnu uporabu zrakoplova i zrakoplovnog uređaja,
te plovidbenosti zrakoplova, gradnji, preinaci, obnovi i održavanju zrakoplova
i zrakoplovnog uređaja, opremi zrakoplova, ispravama, knjigama i priručnicima
zrakoplova, zračnom prometu u pogledu udovoljavanja propisanim uvjetima
za sigurno obavljanje javnog prijevoza, održavanju linija i reda letenja
u prijevozu u javnom zračnom prometu, udovoljavanju uvjetima za sigurnu
uporabu zrakoplova za vlastite potrebe i udovoljavanju uvjetima za obavljanje
drugih djelatnosti u zračnom prometu.

*Inspekcijski nadzor aerodroma i aerodromskih usluga*

Članak 147.

(1) Inspekcijski poslovi koji se odnose na aerodrome obuhvaćaju poglavito
nadzor nad primjenom propisa o: sigurnoj uporabi aerodroma, projektiranju
i izgradnji aerodroma i objekata u području aerodroma od značenja za sigurnost
zračnog prometa, održavanju aerodroma i aerodromskih objekata i opreme
koji služe za sigurno odvijanje zračnog prometa, izgradnji i postavljanju
zrakoplovnih prepreka, postavljanju i održavanju znakova za uočavanje zrakoplovnih
prepreka, stanju operativnih površina, stanju svjetlosnih sustava koji
služe za prilaženje, uzlijetanje i slijetanje zrakoplova, te osiguranju
i ispravnosti napajanja električnom energijom tih sustava, tehničkim i
drugim uvjetima za prihvat i otpremu zrakoplova, putnika i stvari na aerodromima
za javni promet, opterećenju i rasporedu tereta u zrakoplovu, kvaliteti
goriva i maziva te ispravnosti uređaja i opreme koja služi opskrbi zrakoplova
gorivom i mazivom, mjerama zaštite zračnog prometa.

(2) Inspekcijski poslovi koji se odnose na aerodromske usluge obuhvaćaju
poglavito nadzor nad primjenom propisa o pružanju tih usluga u svezi sa
sigurnim odvijanjem zračnog prometa, stručnoj osposobljenosti i sposobnosti
njihovih zaposlenika te o stanju tehničkih sredstava, opreme i uređaja.

*Inspekcijski nadzor zrakoplovnog osoblja, pomoćnoga zrakoplovnog
i drugoga stručnog osoblja*

Članak 148.

(1) Inspekcijski poslovi koji se odnose na zrakoplovno osoblje obuhvaćaju
poglavito nadzor nad primjenom propisa o: radu i načinu obavljanja stručnih
poslova zrakoplovnog osoblja, stručnom osposobljavanju i dozvolama tog
osoblja, njihovoj stručnoj i zdravstvenoj sposobnosti, trajanju radnog
vremena i vremena letenja, trajanju prijevoza i spremnosti, broju uzlijetanja
i slijetanja (u tijeku radnog vremena) te dužini dnevnog odmora članova
posade zrakoplova.

(2) Kod obavljanja inspekcijskih poslova koji se odnose na pomoćno zrakoplovno
i drugo stručno osoblje, odgovarajuće se primjenjuju odredbe stavka 1.
ovoga članka.

*Inspekcijski nadzor ispravnosti i rada tehničkih
sredstava, objekata i usluga u zračnoj plovidbi*

Članak 149.

Inspekcijski poslovi koji se odnose na ispravnost i rad tehničkih sredstava,
objekata i usluga u zračnoj plovidbi obuhvaćaju poglavito nadzor nad primjenom
propisa o: tehničkim sredstvima i objektima značajnim za sigurnost zračnog
prometa, posebno u pogledu ispravnosti, održavanja i pravilnog rada radionavigacijskih,
radijskih i drugih emisijskih i tehničkih sredstava i komunikacijskih sustava
te načinu izvršenja kontrole zračnog prometa u pogledu primjene propisanih
postupaka, preporučene prakse i međunarodnih normi, uključujući meteorološko
osiguranje zračne plovidbe i aerodromskih letnih informacija.

***Odjeljak 3.***

*Ovlasti i obveze inspektora*

*Načelne ovlasti inspektora*

Članak 150.

(1) Inspektor vodi postupak, donosi rješenja i poduzima mjere u opsegu
svojih prava i obveza određenih ovim Zakonom, propisima donesenim na temelju
ovoga Zakona i drugim propisima.

(2) U obavljanju poslova inspekcijskog nadzora inspektor je ovlašten
u slučajevima kršenja ovoga Zakona i propisa donesenih na temelju ovoga
Zakona, izdavati naređenja, izricati zabrane i privremeno oduzimati potvrde,
svjedodžbe i dozvole.

(3) Ako pri obavljanju poslova inspekcijskog nadzora inspektor izda
usmeno naređenje ili izrekne usmenu zabranu, obvezan je u roku od tri dana
rješenje o tome dostaviti osobi na koju se odnosi.

(4) Protiv rješenja inspektora nije dopuštena žalba već se može pokrenuti
upravni spor.

*Ovlast za obavljanje pregleda*

Članak 151.

(1) U obavljanju inspekcijskog nadzora inspektor je ovlašten obaviti
pregled zrakoplova, zrakoplovnog uređaja, aerodroma i objekata, sredstava
i opreme za sigurnost zračnog prometa, isprava, knjiga i druge dokumentacije,
koji mu omogućuje da utvrdi da li se stručni poslovi nadziranih fizičkih
i pravnih osoba obavljaju na propisan način.

(2) Ako po nalogu obavlja inspekcijski nadzor nad radom posade zrakoplova
i ispravnošću zrakoplova u letu, inspektor ima ovlast koristiti se slobodnim
mjestom u pilotskoj kabini zrakoplova.

(3) Pri obavljanju inspekcijskog nadzora, inspektor ima pravo pregledati
dozvole zrakoplovnoga, pomoćnoga zrakoplovnog i drugoga stručnog osoblja,
kontrolirati primjenu propisa o radu i načinu obavljanja stručnih poslova,
zahtijevati izvanrednu provjeru stručne i zdravstvene sposobnosti tog osoblja
i saslušati odgovorne osobe ili osobe čiji rad podliježe inspekcijskom
nadzoru, a i svjedoke.

*Ovlast za izricanje ograničenja i zabrana*

Članak 152.

(1) Ako inspektor utvrdi da stanje operativnih površina, objekata, sredstava
i opreme na aerodromu i pružanje aerodromskih usluga ograničava uporabu
aerodroma, u odnosu na razred, skupinu i kategoriju aerodroma, kategoriju
i vrstu zrakoplova i vrstu letenja, naredit će da se ograniči uporaba aerodroma,
u skladu s postojećim uvjetima i da se korisnici aerodroma izvijeste o
tome.

(2) Inspektor će zabraniti uporabu aerodroma za uzlijetanje i slijetanje
svih ili samo određenih zrakoplova, ako zrakoplovne prepreke ugrožavaju
sigurno uzlijetanje i slijetanje ili ako nije osiguran prostor za pregled
zrakoplova, odgovarajuće prostorije za pregled putnika i stvari, a i tehnička
oprema za pregled zrakoplova, putnika i stvari.

(3) Ako inspektor pri obavljanju inspekcijskog nadzora nad zrakoplovom,
zrakoplovnim uređajem i opremom zrakoplova, načinom njihove uporabe, gradnjom
i održavanjem utvrdi nepravilnosti koje ugrožavaju sigurnost zračnog prometa,
odnosno ako utvrdi da zrakoplov, zrakoplovni uređaj ili oprema zrakoplova
ne odgovara tehničkim zahtjevima za plovidbenost, zabranit će ili ograničiti
uporabu tog zrakoplova ili zrakoplovnog uređaja dok se utvrđena nepravilnost
ili nedostatak ne otklone.

*Izvještavanje o prisutnosti*

Članak 153.

(1) Pri obavljanju inspekcijskog nadzora, inspektor je obvezan o svojoj
prisutnosti izvijestiti odgovornu osobu.

(2) Ako inspektor utvrdi nedostatke u radu nadzirane pravne osobe, obvezan
je o tome izvijestiti odgovornu osobu u toj pravnoj osobi.

*Obveza podnošenja prijave*

Članak 154.

Ako pri obavljanju inspekcijskog nadzora inspektor utvrdi da je počinjen
prekršaj ili kazneno djelo, obvezan je, bez odgode, podnijeti odgovarajuću
prijavu.

*Iskaznica inspektora i očevidnik*

Članak 155.

(1) Inspektor ima posebnu iskaznicu, kojom se dokazuje njegovo službeno
svojstvo, identitet i ovlasti.

(2) Način vođenja očevidnika i izgled iskaznice inspektora, utvrđuje
se propisom donesenim na temelju ovoga Zakona.

**DIO SEDMI**

OVLASTI ZA DONOŠENJE PROVEDBENIH PROPISA

*Propisi koje donosi Vlada Republike Hrvatske*

Članak 156.

Vlada Republike Hrvatske donosi propise o: uvjetima i načinu obavljanja
potrage i spašavanja zrakoplova (članak 130. stavak 1.), visini naknade
za sudjelovanje u radu Povjerenstva (članak 134. stavak 3.), provođenju
mjera zaštite zračnog prometa (članak 137.), visini, te načinu i postupku
ostvarivanja prava na naknadu zbog zabrane ili uvjetovanja gradnje u područjima
zaštite od buke (članak 143. stavak 3.).

*Propisi koje donosi ministar*

Članak 157.

Ministar donosi propise:

1) o sadržaju i načinu vođenja registra zrakoplovnog osoblja (članak
87. stavak 4.), uvjetima i načinu stjecanja, izdavanja, obnavljanja i produžavanja
dozvole i ovlaštenja zrakoplovnom osoblju (članak 88. stavak 3., članak
90., članak 91. stavak 2.), programima za stručno osposobljavanje, provjeru
i utvrđivanje stručne sposobnosti zrakoplovnog osoblja (članak 89. stavak
1.), uvjetima kojima moraju udovoljavati pravne osobe koje obavljaju stručno
osposobljavanje zrakoplovnog osoblja (članak 89. stavak 3.), vrstama i
uvjetima za stjecanje dozvole za obavljanje radiotelefonske komunikacije
(članak 97. stavak 2.),

2) o uvjetima za davanje suglasnosti za sklapanje ugovora o zakupu (članak
22. stavak 4., članak 28. stavak 2., članak 29. stavak 2. i članak 30.
stavak 4.), uvjetima i načinu izdavanja svjedodžbi o sposobnosti (članak
23. stavak 3., članak 28. stavak 4., članak 30. stavak 5.), uvjetima i
načinima za uzlijetanje i slijetanje zrakoplova u nepovoljnim meteorološkim
uvjetima te načinu utvrđivanja aerodromskih operativnih minimuma (članak
112. stavak 3.),

3) o uvjetima i načinima uporabe zrakoplova te zrakoplovnim uređajima
koji moraju biti ugrađeni u zrakoplov (članak 54. stavak 2., članak 72.
stavak 4., članak 98. stavak 1.), uvjetima kojima mora udovoljavati osoblje
kabinske posade zrakoplova (članak 98. stavak 4.), radnom vremenu članova
posade zrakoplova u javnom zračnom prometu i drugim komercijalnim djelatnostima
u zračnom prometu (članak 99. stavak 4.),

4) o sadržaju i načinu vođenja Registra (članak 40. stavak 3.), uvjetima
za upis zrakoplova u Registar te znacima državne pripadnosti i registracijskim
oznakama zrakoplova (članak 44. stavak 1. i članak 49. stavak 1.),

5) o održavanju, obnovi i preinakama na zrakoplovu i zrakoplovnom uređaju
te tehničkoj kontroli i kontroli kvalitete obavljenih radova (članak 58.
stavak 2., članak 59. stavak 3., članak 61. stavak 2.), obavljanju pregleda
zbog utvrđivanja plovidbenosti zrakoplova (članak 62. stavak 1.),

6) o uvjetima i načinu pružanja aerodromskih letnih informacija te stručnoj
osposobljenosti i drugim uvjetima kojima mora udovoljavati osoblje koje
obavlja te poslove (članak 86. stavak 3.), uvjetima i načinu pružanja usluga
u zračnoj plovidbi (članak 104. stavak 1.), tehničkim sredstvima zračne
plovidbe te načinu njihovog postavljanja i održavanja (članak 106. stavak
4.), uvjetima kojima mora udovoljavati pomoćno zrakoplovno osoblje (članak
107.),

7) o istraživanju ugrožavanja sigurnosti zrakoplova i nesreća zrakoplova
(članak 121.),

8) o vremenu otvorenosti aerodroma (članak 37. stavak 1.), sadržaju
i načinu vođenja Upisnika civilnih aerodroma (članak 39. stavak 4.), održavanju
i pregledanju aerodroma te mjerama potrebnima za njegovu sigurnu uporabu
(članak 84. stavak 1. i članak 85. stavak 1.), uvjetima kojima mora udovoljavati
osoblje koje obavlja poslove vatrogasne zaštite, prihvata i otpreme zrakoplova,
putnika i stvari (članak 85. stavak 5.),

9) o načinu vođenja očevidnika i izgledu iskaznice zrakoplovnog inspektora
(članak 155. stavak 2.).

*Propisi koje donosi ministar uz suglasnost ministra nadležnog
za poslove zdravstva*

Članak 158.

Ministar, uz suglasnost ministra nadležnog za poslove zdravstva, donosi
propis o: najvećim razinama buke kod uzlijetanja i slijetanja zrakoplova
(članak 8. stavak 2.), uvjetima za izdavanje svjedodžbe o sposobnosti za
pružanje zdravstvenih usluga u zračnom prometu (članak 29. stavak 4.),
pružanju hitne medicinske pomoći na aerodromima za javni zračni promet
(članak 85. stavak 4.), utvrđivanju zdravstvene sposobnosti zrakoplovnog
osoblja i uvjetima kojima mora udovoljavati zdravstvena ustanova koja obavlja
liječničke preglede zrakoplovnog osoblja (članak 93. stavak 1. i 2.), uvjetima
i načinu mjerenja buke (članak 141. stavak 2.).

*Propisi koje donosi ministar uz suglasnost ravnatelja Državnog
zavoda za normizaciju i mjeriteljstvo*

Članak 159.

Ministar, uz suglasnost ravnatelja Državnog zavoda za normizaciju i
mjeriteljstvo, donosi propis o: tehničkim zahtjevima za plovidbenost zrakoplova
i zrakoplovnog uređaja (članak 51. stavak 1.), tehničkim uvjetima za gradnju
zrakoplova i zrakoplovnog uređaja (članak 55. stavak 1.), posebnim uvjetima
kojima mora udovoljavati pravna i fizička osoba koja obavlja gradnju i
preinaku zrakoplova i zrakoplovnog uređaja (članak 55. stavak 2. i 3.),
tipu zrakoplova i zrakoplovnog uređaja koji podliježu postupku homologacije
i postupku utvrđivanja sukladnosti s tehničkim zahtjevima za plovidbenost
zrakoplova (članak 56.), uvjetima kojima mora udovoljavati pravna osoba
koja obavlja ispitivanje poradi homologacije (članak 57. stavak 1.).

*Propisi koje donosi ministar uz suglasnost ministra nadležnog
za poslove prostornog uređenja, graditeljstva
i stanovanja*

Članak 160.

Ministar, uz suglasnost ministra nadležnog za poslove prostornog uređenja,
graditeljstva i stanovanja, donosi propise o: uvjetima za projektiranje,
izgradnju, rekonstrukciju i označavanje aerodroma, (članak 78. stavak 2.),
izgradnji i postavljanju, označavanju i održavanju zrakoplovnih prepreka
(članak 83. stavak 1.), uvjetima i načinu utvrđivanja područja zaštite
od buke te uvjetima građenja u tim područjima (članak 142. stavak 2.).

*Propisi koje donosi ministar uz suglasnost ravnatelja Državne
uprave za zaštitu prirode i okoliša*

Članak 161.

Ministar, uz suglasnost ravnatelja Državne uprave za zaštitu prirode
i okoliša, donosi propis o najvećim dopuštenim razinama emisije ispušnih
plinova kod uzlijetanja i slijetanja zrakoplova (članak 8. stavak 2.).

*Propisi koje donosi ministar uz suglasnost ministra nadležnog
za poslove financija*

Članak 162.

Ministar, uz suglasnost ministra nadležnog za poslove financija, donosi
propise o visini naknada predviđenih odredbama članka 23. stavka 4., članka
28. stavka 5., članka 29. stavka 5., članka 30. stavka 6., članka 55. stavka
5., članka 57. stavka 5., članka 59. stavka 4., članka 60. stavka 3., članka
61. stavka 5., članka 65. stavka 4. članka 79. stavka 3., članka 80. stavka
3., članka 89. stavka 5., članka 92. stavka 3., članka 93. stavka 5., članka
122. stavka 3., članka 123. stavka 7. ovoga Zakona.

*Propisi koje donosi ministar uz suglasnost ministra nadležnog
za poslove obrane*

Članak 163.

Ministar, uz suglasnost ministra nadležnog za poslove obrane, donosi
propise o: uvjetima, načinu, pravilima i postupcima letenja zrakoplova
(članak 12. stavak 2., članak 20.), mjerama za prisilno slijetanje zrakoplova
(članak 113. stavak 1.).

*Propisi koje donosi ministar uz suglasnost ministra nadležnog
za vanjske poslove i ministra nadležnog za poslove obrane*

Članak 164.

Ministar, uz suglasnost ministra nadležnog za vanjske poslove i ministra
nadležnog za poslove obrane, donosi propis o uvjetima i načinu izdavanja
odobrenja za letenje inozemnih zrakoplova u hrvatskom zračnom prostoru
(članak 14. stavak 5.).

*Propisi koje donosi ministar nadležan za unutarnje poslove
uz suglasnost ministra*

Članak 165.

Ministar nadležan za unutarnje poslove, uz suglasnost ministra donosi
propise o: uvjetima kojima moraju udovoljavati pravne osobe koje obavljaju
određene zaštitne poslove (članak 138. stavak 4.), uvjetima za unošenje
i način predaje te vraćanje hladnog i vatrenog oružja i streljiva (članak
140. stavak 4.).

*Propisi koje donosi ministar uz prethodno pribavljeno mišljenje
ravnatelja Državnoga hidrometeorološkog zavoda*

Članak 166.

Ministar, uz prethodno pribavljeno mišljenje ravnatelja Državnoga hidrometeorološkog
zavoda, donosi propise o: uvjetima i načinu pružanja usluga u zračnoj plovidbi
koje se odnose na poslove zrakoplovne meteorologije (članak 104. stavak
1.), tehničkim sredstvima zračne plovidbe te načinu njihovog postavljanja
i održavanja koji se odnose na meteorološko osiguranje zračnog prometa
(članak 106. stavak 4.).

*Usklađenost propisa s međunarodnim ugovorima*

Članak 167.

Provedbeni propisi koji se donose na temelju ovoga Zakona moraju biti
u skladu s odredbama ovoga Zakona i međunarodnim ugovorima koji obvezuju
Republiku Hrvatsku te u najvećoj mogućoj mjeri odgovarati međunarodnim
normama, preporučenoj praksi i postupcima sadržanima u tim ugovorima, kao
i u skladu s propisima organizacija i tijela Europske unije, čija je primjena
preduvjet za članstvo u tim organizacijama i tijelima.

**DIO OSMI**

PREKRŠAJNE ODREDBE

**Glava 1.**

PREKRŠAJI U ZRAČNOM PROMETU

*Prekršaji operatora zrakoplova ili drugih pravnih, odgovornih
i drugih fizičkih osoba*

Članak 168.

(1) Novčanom kaznom od 20.000,00 do 100.000,00 kuna kaznit će se za
prekršaj operator zrakoplova ili druga pravna osoba:

1) ako buka zrakoplova i emisija ispušnih plinova koje zrakoplov stvara
pri uzlijetanju i slijetanju, prelazi najveće razine buke i emisije ispušnih
plinova utvrđenih propisom (članak 8. stavak 2.),

2) ako izvanredni događaj ne prijavi Ministarstvu ili ga ne prijavi
u propisanom roku (članak 11. stavak 3.),

3) ako obavi slijetanje ili uzlijetanje zrakoplovom u međunarodnom zračnom
prometu na aerodrom ili s aerodroma koji nije utvrđen kao međunarodni aerodrom,
odnosno ako takvo slijetanje ili uzlijetanje obavi s drugog aerodroma za
javni ili posebni zračni promet, a da nije osigurana provedba propisa o
prelasku državne granice (članak 13. stavak 1.),

4) ako obavi izvanaerodromsko slijetanje ili uzlijetanje bez odobrenja
Ministarstva (članak 17. stavak 2.),

5) ako zrakoplovom najveće dopuštene uzletne mase, veće od 20 000 kilograma,
u javnom zračnom prometu, obavi slijetanje ili uzlijetanje na nekontrolirani
aerodrom ili kontrolirani aerodrom za koji nisu utvrđeni postupci za instrumentalno
prilaženje, ako zrakoplovom u povremenom prijevozu kojim se obavlja taksiprijevoz
ili panoramski letovi obavi slijetanje ili uzlijetanje na aerodrom za poseban
zračni promet ili letjelište suprotno uvjetima utvrđenima u odobrenju za
uporabu aerodroma (članak 35.),

6) ako zrakoplov obavi slijetanje ili uzlijetanje izvan vremena otvorenosti
aerodroma, bez suglasnosti operatora aerodroma (članak 37. stavak 5.),

7) ako svaku promjenu podataka koji se upisuju u Registar, ne prijavi
u roku od 15 dana od dana nastale promjene (članak 47. stavak 2.),

8) ako zahtjev za brisanje zrakoplova iz Registra ne podnese u propisanom
roku (članak 48. stavak 3.),

9) ako zrakoplov upotrebljava suprotno vrsti, kategoriji i namjeni naznačenoj
u svjedodžbi o plovidbenosti i suprotno načinu propisanom u odobrenom letačkom
priručniku (članak 54. stavak 1.),

10) ako zrakoplov upotrebljava suprotno propisanim uvjetima i načinima,
te ako u zrakoplov nije ugrađen propisani zrakoplovni uređaj (članak 54.
stavak 2.),

11) ako zrakoplov i zrakoplovni uređaj tijekom uporabe ne pregleda,
ne provjerava i ne održava u stanju koje jamči sigurnu zračnu plovidbu
u skladu s odredbama ovoga Zakona i propisa donesenih na temelju ovoga
Zakona, ili ako održavanje te obnove i preinake na zrakoplovu i zrakoplovnom
uređaju, tehničku kontrolu i kontrolu kvalitete obavljenih radova, ne obavlja
u skladu s propisom donesenim na temelju ovoga Zakona i tehničkim uputama
proizvođača za određeni tip zrakoplova i zrakoplovnog uređaja (članak 58.
stavak 1. i 2.),

12) ako ne osigura propisanu provjeru zrakoplova prije svakog uzlijetanja
(članak 58. stavak 3.),

13) ako se održavanje i tehnička kontrola zrakoplova i zrakoplovnog
uređaja ne obavlja prema utvrđenom programu održavanja za svaki tip i model
zrakoplova i zrakoplovnog uređaja ili ako povjerava održavanje zrakoplova
i zrakoplovnog uređaja inozemnoj osobi koja ne udovoljava propisanim uvjetima
za održavanje zrakoplova (članak 60. stavak 1. i članak 61. stavak 1.),

14) ako upotrebljava zrakoplov koji nema svjedodžbu o plovidbenosti
(članak 62.),

15) ako ne obavi osnovni pregled zrakoplova nakon obnove, odnosno popravka
većeg dijela noseće strukture ili nakon preinake koja može utjecati na
bitna svojstva zrakoplova, odnosno pregled zrakoplova kojemu je rok valjanosti
svjedodžbe istekao za više od 6 mjeseci (članak 67. stavak 2. točka 2.
i 3.),

16) ako ne obavi izvanredni pregled zrakoplova kad zrakoplov pretrpi
oštećenje većeg dijela strukture koje može utjecati na njegovu plovidbenost,
odnosno ako se opravdano posumnja da zrakoplov u uporabi ne udovoljava
propisanim tehničkim zahtjevima za plovidbenost (članak 69. stavak 1.),

17) ako zrakoplov koji se upotrebljava u zračnom prometu nema propisane
isprave i knjige ili ako isprave i knjige zrakoplova nisu uredne (članak
72. stavak 1. i 3.),

18) ako Ministarstvu ne preda isprave i knjige zrakoplova koji je brisan
iz Registra (članak 74. stavak 1.),

19) ako zrakoplovno osoblje nema propisanu dozvolu, odnosno ovlaštenje
za obavljanje određenoga stručnog posla ili ne udovoljava posebnim zdravstvenim
i drugim uvjetima za obavljanje tih poslova (članak 88.),

20) ako se u zrakoplovu, tijekom zračne plovidbe, ne nalazi posada u
propisanom sastavu (članak 98. stavak 1.),

21) ako ne osigura propisano radno vrijeme, vrijeme letenja ili dnevni
odmor članova posade zrakoplova u javnom zračnom prometu i drugim komercijalnim
djelatnostima u zračnom prometu (članak 99.).

(2) Za prekršaj iz stavka 1. ovoga članka kaznit će se i odgovorna osoba
operatora zrakoplova ili odgovorna osoba u pravnoj osobi, novčanom kaznom
od 5.000,00 do 25.000,00 kuna.

(3) Za prekršaj iz stavka 1. ovoga članka, osim točke 2., kaznit će
se i druga fizička osoba novčanom kaznom od 3.000,00 do 15.000,00 kuna.

*Prekršaji inozemnoga zračnog prijevoznika i odgovorne osobe*

Članak 169.

(1) Novčanom kaznom od 30.000,00 do 150.000,00 kuna kaznit će se za
prekršaj inozemni zračni prijevoznik:

1) ako prijevoz u međunarodnom javnom zračnom prometu s Republikom Hrvatskom
ne obavlja u skladu s uvjetima iz ugovora o međunarodnom linijskom ili
povremenom zračnom prometu koji obvezuje Republiku Hrvatsku ili u skladu
s uvjetima iz odobrenja za obavljanje prijevoza (članak 24. stavak 2.),

2) ako obavlja komercijalni prijevoz osoba i stvari zrakoplovom između
mjesta unutar Republike Hrvatske bez odobrenja Ministarstva ili suprotno
uvjetima iz odobrenja (članak 24. stavak 3.),

3) ako inozemni zrakoplov, tijekom leta u hrvatskom zračnom prostoru,
ne nosi znake državne pripadnosti i registracijske oznake utvrđene propisom
države registracije tog zrakoplova ili znake predviđene međunarodnim ugovorom
(članak 50.).

(2) Za prekršaj iz stavka 1. ovoga članka kaznit će se i odgovorna osoba
u predstavništvu inozemnoga zračnog prijevoznika novčanom kaznom od 5.000,00
do 25.000,00 kuna.

*Prekršaji zapovjednika inozemnog zrakoplova*

Članak 170.

Novčanom kaznom od 5.000,00 do 25.000,00 kuna kaznit će se za prekršaj
zapovjednik inozemnog zrakoplova:

1) ako upravlja zrakoplovom suprotno uvjetima, načinu, pravilima i postupcima
letenja zrakoplovom (članak 12. stavak 2.),

2) ako obavi slijetanje ili uzlijetanje zrakoplovom u međunarodnom zračnom
prometu na ili s aerodroma koji nije utvrđen kao međunarodni aerodrom,
odnosno ako takvo slijetanje ili uzlijetanje obavi s drugog aerodroma za
javni ili posebni zračni promet, a da nije osigurana provedba propisa o
prelasku državne granice (članak 13. stavak 1.),

3) ako obavi izvanaerodromsko slijetanje ili uzlijetanje bez odobrenja
Ministarstva (članak 17. stavak 2.),

4) ako inozemni zrakoplov leti u hrvatskom zračnom prostoru bez odobrenja
za letenje ili suprotno uvjetima iz odobrenja (članak 14.),

5) ako zračni promet obavlja u zabranjenom području, uvjetno zabranjenom
području ili privremeno izdvojenom području, odnosno ako kroz područja
s ograničenjem letenja leti suprotno utvrđenim uvjetima i načinima letenja
(članak 16. stavak 1. i 4.),

6) ako na zahtjev ovlaštenih osoba ne pokaže isprave i knjige zrakoplova
(članak 72. stavak 3.),

7) ako letenje zrakoplovom u području letnih informacija Republike Hrvatske
ne obavlja na propisan način ili ako let ne obavlja prema odobrenjima ili
uputama nadležne kontrole zračnog prometa (članak 109. stavak 1.),

8) ako let obavlja ispod minimalne sigurne razine za letenje zrakoplovom
iznad prepreka (članak 112. stavak 1.),

9) ako uspostavljanje i održavanje radiokomunikacije ne obavlja na propisan
način (članak 116.).

*Prekršaji operatora aerodroma ili drugih pravnih osoba i
odgovornih osoba*

Članak 171.

(1) Novčanom kaznom od 30.000,00 do 150.000,00 kuna kaznit će se za
prekršaj operator aerodroma ili druga pravna osoba:

1) ako ne omogući nesmetanu uporabu operativnih površina, objekata,
uređaja i opreme, prema njihovoj namjeni i kapacitetu (članak 36.),

2) ako u vrijeme utvrđeno u skladu s ovim Zakonom i propisom donesenim
na temelju ovoga Zakona, aerodrom nije otvoren za javni zračni promet,
odnosno ako odgovarajuće ne produlji vrijeme otvorenosti na zahtjev operatora
zrakoplova (članak 37. stavak 1. i 4.),

3) ako upotrebljava aerodrom koji ne udovoljava uvjetima utvrđenima
posebnim tehničkim propisima o projektiranju, izgradnji i rekonstrukciji
aerodroma i drugim propisanim uvjetima (članak 77.),

4) ako upotrebljava aerodrom koji ne udovoljava uvjetima koji omogućuju
sigurno uzlijetanje, slijetanje i boravak svih ili samo određenih vrsta
zrakoplova (članak 78. stavak 1.),

5) ako projektiranje, izgradnju, rekonstrukciju i označavanje aerodroma,
operativnih površina, objekata za prihvat i otpremu zrakoplova, putnika
i stvari, te drugih objekata koji omogućuju sigurno uzlijetanje, slijetanje
i boravak zrakoplova na aerodromu, ne obavlja prema posebnim tehničkim
propisima i u skladu s odredbama ovoga Zakona i propisa donesenog na temelju
ovoga Zakona (članak 78. stavak 2.),

6) ako prije izgradnje ili rekonstrukcije aerodroma ili objekata iz
članka 78. stavka 2. ovoga Zakona, ne pribavi posebno odobrenje Ministarstva
(članak 79. stavak 1.),

7) ako nakon izgradnje ili rekonstrukcije aerodroma ili objekata iz
članka 78. stavka 2. ovoga Zakona, počne upotrebljavati aerodrom prije
nego što se obavi pregled poradi utvrđivanja udovoljavanju tehničkim i
drugim uvjetima za uporabu aerodroma ili prije nego što se izda odobrenje
za uporabu aerodroma (članak 80. i članak 81. stavak 1.),

8) ako izgradnju i postavljanje zrakoplovnih prepreka na području aerodroma,
uključujući objekte i tehnička sredstva zračne plovidbe te zrakoplovnih
prepreka izvan područja aerodroma, koji mogu utjecati na sigurnost zračnog
prometa ili njihovo označavanje i održavanje, ne obavlja na propisan način
(članak 83. stavak 1.),

9) ako ne osigura održavanje i pregledanje operativnih površina, objekata,
instalacija, uređaja i opreme na aerodromu ili ne poduzme sve mjere potrebne
za sigurno uzlijetanje, slijetanje i boravak zrakoplova te prihvat i otpremu
zrakoplova, putnika i stvari, odnosno ako o stanju i promjenama utvrđenima
tijekom dnevnog pregleda ne izvijesti aerodromsku kontrolu zračnog prometa
(članak 84.),

10) ako na aerodromu ne osigura propisanu vatrogasnu zaštitu, a na aerodromima
za javni zračni promet, prihvat i otpremu zrakoplova, putnika i stvari
te pružanje hitne medicinske pomoći, odnosno ako se ti poslovi za vrijeme
otvorenosti aerodroma ne obavljaju na propisani način (članak 85.),

11) ako na nekontroliranom aerodromu ne osigura, u potrebnom opsegu,
pružanje aerodromskih letnih informacija (članak 86. stavak 1.),

12) ako ne osigura prostor za pregled zrakoplova koji je predmetom nezakonitog
ometanja, ako ne osigura kontrolu i sprečavanje neovlaštenog pristupa u
sigurnosno osjetljiva i štićena područja aerodroma ili odgovarajuće prostorije
za zaštitni pregled putnika i stvari, ako ne osigura zaštitne preglede
predane putničke prtljage i stvari, ako ne osigura tehničku opremu za zaštitni
pregled predane putničke prtljage i stvari ili zaštitne preglede putnika
i njihove ručne prtljage, ako ne osigura tehničku opremu za zaštitne preglede
putnika i njihove ručne prtljage na propisan način (članak 138. stavak
1.),

13) ako ne osigura stalno mjerenje buke koja nastaje prilikom slijetanja
i uzlijetanja zrakoplova na aerodromu i njegovoj okolici (članak 141. stavak1.).

(2) Za prekršaj iz stavka 1. ovoga članka kaznit će se i odgovorna osoba
operatora aerodroma ili odgovorna osoba u drugoj pravnoj osobi, novčanom
kaznom od 5.000,00 do 25.000,00 kuna.

*Prekršaji operatora ili vlasnika zrakoplova, operatora aerodroma
ili drugih pravnih osoba, odgovornih i drugih fizičkih osoba*

Članak 172.

(1) Novčanom kaznom od 30.000,00 do 150.000,00 kuna kaznit će se za
prekršaj operator ili vlasnik zrakoplova, operator aerodroma ili druga
pravna osoba, ako na zahtjev Središta za koordinaciju ne sudjeluje u postupku
potrage i spašavanja ili ako ne stavi na raspolaganje sredstva potrebna
za potragu i spašavanje, ako ne pruži hitnu medicinsku pomoć, odnosno ne
poduzme mjere za prijevoz preživjelih osoba (članak 131. stavak 2.).

(2) Za prekršaj iz stavka 1. ovoga članka kaznit će se i odgovorna osoba
operatora zrakoplova, operatora aerodroma ili odgovorna osoba u drugoj
pravnoj osobi, novčanom kaznom od 5.000,00 do 25.000,00 kuna.

(3) Za prekršaj iz stvaka 1. ovoga članka kaznit će se i druga fizička
osoba novčanom kaznom od 3.000,00 do 15.000,00 kuna.

*Prekršaji pravnih i odgovornih osoba*

Članak 173.

(1) Novčanom kaznom od 20.000,00 do 100.000,00 kuna kaznit će se za
prekršaj pravna osoba iz članka 11. stavka 1. ovoga Zakona, ako ne ustroji
kontrolu obavljanja poslova značajnih za sigurnost zračnog prometa koje
ona obavlja ili ako ne osigura trajno obavljanje te kontrole (članak 11.
stavak 1.).

(2) Za prekršaj iz stavka 1. ovoga članka, kaznit će se i odgovorna
osoba u pravnoj osobi novčanom kaznom od 5.000,00 do 25.000,00 kuna.

*Prekršaji pravne osobe koja gradi ili obavlja preinake zrakoplova
i zrakoplovnog uređaja*

Članak 174.

(1) Novčanom kaznom od 20.000,00 do 100.000,00 kuna kaznit će se za
prekršaj pravna osoba koja gradi ili obavlja preinake zrakoplova i zrakoplovnog
uređaja ili druga pravna osoba:

1) ako gradnju ili preinaku zrakoplova i zrakoplovnog uređaja ne obavlja
prema propisanim tehničkim uvjetima za gradnju (članak 55. stavak 1.),

2) ako obavlja gradnju i preinaku zrakoplova i zrakoplovnog uređaja
ili tehničku kontrolu ili izradu tehničko-tehnološke dokumentacije, a ne
udovoljava propisanim uvjetima (članak 55. stavak 2.),

3) ako novi tip zrakoplova i zrakoplovnog uređaja za koje je propisana
homologacija ne podvrgne propisanom postupku homologacije (članak 56.),

4) ako održava, obnavlja, obavlja preinake i tehničku kontrolu održavanja
zrakoplova i zrakoplovnog uređaja te ako izrađuje tehničko-tehnološku dokumentaciju
i operativno-tehničke postupke ili obavlja kontrolu kvalitete obavljenih
radova, a ne udovoljava propisanim uvjetima (članak 59. stavak 1.).

(2) Za prekršaj iz stavka 1. ovoga članka, kaznit će se i odgovorna
osoba u pravnoj osobi novčanom kaznom od 5.000,00 do 25.000,00 kuna.

(3) Za prekršaj iz stavka 1. ovoga članka, kaznit će se i fizička osoba
novčanom kaznom od 3.000,00 do 15.000,00 kuna.

*Prekršaji operatora zrakoplova, odgovorne i drugih fizičkih
osoba*

Članak 175.

(1) Novčanom kaznom od 30.000,00 do 150.000,00 kuna kaznit će se za
prekršaj operator zrakoplova:

1) ako obavlja prijevoz u javnom zračnom prometu, a ne udovoljava propisanim
uvjetima, bez ili suprotno uvjetima iz svjedodžbe o sposobnosti (članak
23.),

2) ako obavlja prijevoz u međunarodnom javnom zračnom prometu, a ne
udovoljava propisanim uvjetima (članak 24. stavak 1.),

3) ako red letenja i njegove izmjene ne utvrdi i ne objavi u skladu
s odredbama ovoga Zakona (članak 26.),

4) ako redovito i uredno ne održava zračni promet u skladu s redom letenja,
odnosno ako tijekom valjanosti reda letenja obustavi zračni promet ili
izmijeni red letenja na liniji, bez utjecaja više sile ili drugih izvanrednih
događaja koji, nezavisno od njegove volje, onemogućavaju održavanje linije,
odnosno ako u tim uvjetima neodložno ne objavi prekid zračnog prometa ili
izmjenu reda letenja (članak 27.),

5) ako obavlja druge komercijalne djelatnosti u zračnom prometu koje
nisu prijevoz osoba ili stvari, a ne udovoljava propisanim uvjetima, bez
uvjeta ili suprotno uvjetima iz svjedodžbe o sposobnosti (članak 28.),

6) ako pruža zdravstvene usluge u zračnom prometu, a ne udovoljava propisanim
uvjetima, bez uvjeta ili suprotno uvjetima iz svjedodžbe o sposobnosti
(članak 29.),

7) ako obavlja zračni prijevoz osoba i stvari za vlastite potrebe, a
ne udovoljava propisanim uvjetima, bez ili suprotno uvjetima iz svjedodžbe
o sposobnosti (članak 30.),

8) ako upotrebljava zrakoplov koji nije upisan u Registar, a za kojega
je to propisano ili ne upiše u Registar inozemni zrakoplov koji je uzet
u zakup po isteku propisanog roka (članak 41. stavak 1. i 2. i članak 43.
stavak 1.),

9) ako upotrebljava zrakoplov koji je upisan u Registar, a koji ne nosi
propisane znake državne pripadnosti i registracijske oznake (članak 49.
stavak 1. i 2.),

10) ako za svaki let ili dio leta ne odredi zapovjednika zrakoplova
(članak 101. stavak 1.).

(2) Za prekršaj iz stavka 1. ovoga članka, kaznit će se i odgovorna
osoba operatora zrakoplova, novčanoma kaznom od 5.000,00 do 25.000,00 kuna.

(3) Za prekršaj iz stavka 1. točke 5., 7., 8., 9. ovoga članka, kaznit
će se i druga fizička osoba novčanom kaznom od 5.000,00 do 25.000,00 kuna.

*Prekršaji pravnih i odgovornih osoba te fizičkih osoba čije
osoblje i sredstva, odnosno djelatnost podliježu inspekcijskom nadzoru*

Članak 176.

(1) Novčanom kaznom od 20.000,00 do 100.000,00 kuna kaznit će se za
prekršaj pravna ili fizička osoba čije osoblje i sredstva, odnosno djelatnost
podliježu inspekcijskom nadzoru:

1) ako ne omogući inspektoru obavljanje inspekcijskog nadzora ili ako
bez odgode ne dostavi tražene podatke i dokumentaciju potrebne za obavljanje
inspekcijskog nadzora (članak 145.),

2) ako ne postupi prema izdanom naređenju ili izrečenoj zabrani inspektora
(članak 150. stavak 2.),

3) ako ne omogući inspektoru, u obavljanju inspekcijskog nadzora, pregled
zrakoplova, zrakoplovnog uređaja, aerodroma i objekata, sredstava i opreme
za sigurnost zračnog prometa, isprava, knjiga ili druge dokumentacije (članak
151. stavak 1.).

(2) Za prekršaj iz stavka 1. ovoga članka, kaznit će se i odgovorna
osoba u pravnoj osobi novčanom kaznom od 5.000,00 do 25.000,00 kuna.

*Prekršaji operatora ili vlasnika zrakoplova koji je pretrpio
nesreću, odgovornih i drugih fizičkih osoba*

Članak 177.

(1) Novčanom kaznom od 20.000,00 do 100.000,00 kuna kaznit će se za
prekršaj operator ili vlasnik zrakoplova koji je pretrpio nesreću, ako
ukloni zrakoplov prije nego što dobije propisanu suglasnost ili ako nakon
završenog istraživanja nesreće na mjestu nesreće ne poduzme sve mjere za
uklanjanje oštećenog ili uništenog zrakoplova (članak 120. stavak 1. i
3.).

(2) Za prekršaj iz stavka 1. ovoga članka, kaznit će se i odgovorna
osoba operatora zrakoplova novčanom kaznom od 5.000,00 do 25.000,00 kuna.

(3) Za prekršaj iz stavka 1. ovoga članka, kaznit će se i druga fizička
osoba novčanom kaznom od 3.000,00 do 15.000,00 kuna.

*Prekršaji operatora aerodroma ili druge pravne osobe te odgovornih
osoba*

Članak 178.

(1) Novčanom kaznom od 20.000,00 do 100.000,00 kuna kaznit će se za
prekršaj operator aerodroma ili druga pravna osoba ako o planiranoj promjeni
namjene ili kategorije ili planiranim radovima većeg opsega, u propisanom
roku ne izvijesti ministarstvo nadležno za poslove obrane te Hrvatsku kontrolu
zračne plovidbe (članak 82. stavak 1.).

(2) Za prekršaj iz stavka 1. ovoga članka, kaznit će se i odgovorna
osoba operatora aerodroma ili odgovorna osoba u drugoj pravnoj osobi, novčanom
kaznom od 5.000,00 do 25.000,00 kuna.

*Prekršaji zapovjednika zrakoplova ili druge osobe koja je
upravljala ili sudjelovala u upravljanju zrakoplovom*

Članak 179.

Novčanom kaznom od 5.000,00 do 25.000,00 kuna kaznit će se za prekršaj
zapovjednik zrakoplova ili druga osoba koja je upravljala ili sudjelovala
u upravljanju zrakoplovom:

1) ako upravlja zrakoplovom suprotno uvjetima, načinu, pravilima i postupcima
letenja zrakoplovom (članak 12. stavak 2.),

2) ako obavi slijetanje ili uzlijetanje zrakoplovom u međunarodnom zračnom
prometu na aerodrom ili s aerodroma koji nije utvrđen kao međunarodni aerodrom,
odnosno ako takvo slijetanje ili uzlijetanje obavi s drugog aerodroma za
javni ili posebni zračni promet, a da nije osigurana provedba propisa o
prelasku državne granice (članak 13. stavak 1.),

3) ako zračni promet obavlja u zabranjenom području, uvjetno zabranjenom
području ili privremeno izdvojenom području, odnosno ako kroz područja
s ograničenjem letenja leti suprotno utvrđenim uvjetima i načinima letenja
(članak 16. stavak 1. i 4.),

4) ako obavi izvanaerodromsko slijetanje ili uzlijetanje bez odobrenja
Ministarstva (članak 17. stavak 2.),

5) ako na zahtjev ovlaštenih osoba ne pokaže isprave i knjige zrakoplova
(članak 72. stavak 3.),

6) ako ne osigura, osobno ili preko članova posade, da se svi putnici
prije uzlijetanja, odnosno nakon uzlijetanja, upoznaju s postupcima u slučaju
opasnosti, postupanjem s elektroničkim uređajima te s mjestom smještaja
i načinom uporabe sigurnosne opreme za slučaj opasnosti, odnosno da svi
putnici prije uzlijetanja i slijetanja, a i tijekom leta u slučaju turbulencije,
budu vezani sigurnosnim pojasevima, ako ne osigura da se propisane mjere
sigurnosti primjenjuju i da u slučaju opasnosti svi članovi posade i putnici
izvršavaju njegove upute i naredbe (članak 102. stavak 2.),

7) ako prije uzlijetanja ne provjeri sposobnost i pripremljenost zrakoplova
i posade zrakoplova za sigurnu zračnu plovidbu te da li se sve propisane
isprave i knjige nalaze u zrakoplovu (članak 102. stavak 3.),

8) ako ne poduzme mjere iz članka 103. ovoga Zakona,

9) ako let zrakoplovom u području letnih informacija Republike Hrvatske
ne obavlja na propisan način ili ako let ne obavlja prema odobrenjima ili
uputama nadležne kontrole zračnog prometa (članak 109. stavak 1.),

10) ako let obavlja ispod minimalne sigurne razine za letenje zrakoplovom
iznad prepreka (članak 112. stavak 1.),

11) ako uspostavljanje i održavanje radiokomunikacije ne obavlja na
propisan način (članak 116.),

12) ako o ugrožavanju sigurnosti zrakoplova ne izvijesti na propisan
način (članak 117.),

13) ako na zahtjev Središta za koordinaciju ne sudjeluje svojim zrakoplovom
u potrazi i spašavanju (članak 131. stavak 2.).

*Prekršaji Hrvatske kontrole zračne plovidbe i drugih subjekata
nadležnih za pružanje usluga u zračnoj plovidbi, te odgovornih osoba*

Članak 180.

(1) Novčanom kaznom od 20.000,00 do 100.000,00 kuna kaznit će se za
prekršaj Hrvatska kontrola zračne plovidbe ili drugi subjekt iz članka
105. stavka 2. i 3. ovoga Zakona, nadležni za pružanje usluga u zračnoj
plovidbi:

1) ako ne obavlja poslove na način utvrđen ovim Zakonom i propisima
donesenima na temelju ovoga Zakona (članak 104. stavak 1.),

2) ako ne donese operativne upute za rad te svoje poslove ne obavlja
u skladu s tim uputama (članak 105. stavak 4.),

3) ako ne postavi ili održava tehnička sredstva i objekte zračne plovidbe
na način i u stanju koje omogućuje sigurno i redovito odvijanje zračnog
prometa (članak 106. stavak 1.),

4) ako podatke o tehničkim sredstvima zračne plovidbe ne objavi na način
uobičajen u zračnom prometu ili ako neodložno ne objavi na način uobičajen
u zračnom prometu, kvar ili prestanak rada određenoga tehničkog sredstva,
odnosno ako njihove uzroke ne otkloni u najkraćem roku (članak 106. stavak
2.),

5) ako kontrolor zračnog prometa ili osoblje iz članka 107. ovoga Zakona
nema propisanu dozvolu, odnosno ovlaštenje za obavljanje određenoga stručnog
posla ili ne udovoljava posebnim zdravstvenim i drugim uvjetima za obavljanje
tih poslova (članak 88. i članak 107.),

6) ako u pružanju usluga u zračnoj plovidbi ne upotrebljava propisane
mjerne jedinice i kratice (članak 108.),

7) ako ne propiše načine, postupke i druge uvjete za sigurno uzlijetanje
i slijetanje zrakoplova na kontrolirani aerodrom te ako ne utvrdi ili ne
objavi minimalne sigurne razine za letenje zrakoplova iznad prepreka (članak
111. stavak 2. i članak 112. stavak 1.),

8) ako ne zabrani uzlijetanje zrakoplova s aerodroma ili slijetanje
na aerodrom i o tome neodložno ne izvijesti Ministarstvo kad je stanje
na manevarskim površinama takvo da onemogućuje sigurno uzlijetanje ili
slijetanje zrakoplova, odnosno ako nije udovoljeno drugim propisanim uvjetima
za sigurno uzlijetanje ili slijetanje zrakoplova (članak 113. stavak 2.),

9) ako na način uobičajen u zračnom prometu ne objavi, u propisanom
roku, privremenu zabranu ili ograničenje letenja u određenom dijelu zračnog
prostora ili na određenom aerodromu (članak 114.),

10) ako Ministarstvu ne dostavi rezultate istraživanja ugrožavanja sigurnosti
zrakoplova, u propisanom roku (članak 117. stavak 3.).

(2) Za prekršaj iz stavka 1. ovoga članka, kaznit će se i odgovorna
osoba Hrvatske kontrole zračne plovidbe ili odgovorna osoba u subjektu
iz stavka 1. ovoga članka, novčanom kaznom od 5.000,00 do 25.000,00 kuna.

*Prekršaji kontrolora zračnog prometa i pomoćnoga zrakoplovnog
osoblja*

Članak 181.

Novčanom kaznom od 5.000,00 do 25.000,00 kuna kaznit će se za prekršaj
kontrolor zračnog prometa ili pomoćno zrakoplovno osoblje iz članka 107.
ovoga Zakona:

1) ako poslove ne obavlja u skladu s propisanim operativnim uputama
za rad (članak 105. stavak 4.),

2) ako ne poduzme propisane mjere za prisilno slijetanje zrakoplova
(članak 113. stavak 1.),

3) ako prema zapovjedniku zrakoplova koji u izvršenju leta ugrožava
sigurnost zračnog prometa ili koji se ne pridržava propisanog načina letenja,
ne poduzme sve mjere za otklanjanje opasnosti prouzročenih takvim letom
ili ako o tome ne podnese prijavu Ministarstvu (članak 115.stavak 1.),

4) ako pri obavljanju kontrole zračnog prometa ne obavlja govornu komunikaciju
na propisan način (članak 116.).

*Prekršaji članova posade zrakoplova*

Članak 182.

Novčanom kaznom od 3.000,00 do 15.000,00 kuna kaznit će se za prekršaj
član posade zrakoplova:

1) ako u slučaju opasnosti ne obavlja poslove koje mu naredi zapovjednik
zrakoplova (članak 100. stavak 1.),

2) ako napusti svoje radno mjesto u zrakoplovu ili se udalji iz zrakoplova
bez odobrenja zapovjednika zrakoplova ili ako odmah ne izvijesti zapovjednika
zrakoplova o svakom izvanrednom događaju u svezi sa zrakoplovom, osobama
i stvarima u zrakoplovu (članak 100. stavak 2. i 3.),

3) ako u slučaju opasnosti ili nesreće zrakoplova ne poduzme sve potrebne
mjere poradi spašavanja osoba i stvari iz zrakoplova te samoga zrakoplova
ili ako napusti zrakoplov bez dopuštenja zapovjednika zrakoplova (članak
100. stavak 4.).

*Prekršaji zrakoplovnoga, pomoćnoga zrakoplovnog i drugoga
stručnog osoblja*

Članak 183.

Novčanom kaznom od 5.000,00 do 25.000,00 kuna kaznit će se za prekršaj
osoba koja prema odredbama ovoga Zakona pripada zrakoplovnom osoblju ili
osoblju iz članka 94. stavak 4. ovoga Zakona, ako je tijekom obavljanja
svojih poslova pod utjecajem alkohola ili omamljujućih sredstava ili ako
obavlja svoje poslove u takvom psihičkom ili fizičkom stanju da ih nije
u mogućnosti pravilno obavljati (članak 94. stavak 1. i 2.).

*Prekršaji fizičkih osoba*

Članak 184.

Novčanom kaznom od 5.000,00 do 25.000,00 kuna kaznit će se za prekršaj
fizička osoba:

1) ako obavlja samogradnju zrakoplova i zrakoplovnog uređaja ili njihovu
preinaku, a ne udovoljava propisanim uvjetima (članak 55. stavak 3.),

2) ako se kreće po stajanci ili manevarskim površinama, suprotno odredbama
članka 109. stavka 2. ovoga Zakona,

3) ako sazna za nesreću zrakoplova, a o tome odmah ne izvijesti ministarstvo
nadležno za unutarnje poslove ili nadležnu kontrolu zračnoga prometa na
najbližem aerodromu, odnosno najbliži centar za obavješćivanje ili Ministarstvo
(članak 119. stavak 1.),

4) ako unese hladno ili vatreno oružje ili streljivo te druge eksplozivne
i zapaljive tvari, ili predmete koji na njih podsjećaju, u putničku kabinu
zrakoplova (članak 140. stavak 1.).

*Izricanje zaštitnih mjera*

Članak 185.

(1) Za prekršaje iz članka 179., 180., 181., 182. i 183. ovoga Zakona,
može se izreći zaštitna mjera zabrane obavljanja poslova zapovjednika zrakoplova,
obavljanja određenih stručnih poslova kontrolora zračnog prometa, obavljanja
određenih stručnih poslova člana posade zrakoplova te određenih stručnih
poslova zrakoplovnoga, pomoćnoga zrakoplovnog i drugoga stručnog osoblja.

(2) Zaštitne mjere iz stavka 1. ovoga članka mogu se izreći uz kazne
za prekršaje iz stavka 1. ovoga članka ili samostalno.

(3) Zabrana iz stavka 1. ovoga članka izriče se u trajanju od 2 mjeseca
do 12 mjeseci.

(4) Uz kaznu za prekršaj iz članka 170. ovoga Zakona, zapovjedniku inozemnog
zrakoplova može se izreći i zaštitna mjera zabrane letenja u hrvatskom
zračnom prostoru, u trajanju od 6 mjeseci do 3 godine.

**Glava 2.**

TIJELA ZA VOĐENJE PREKRŠAJNOG POSTUPKA

Članak 186.

(1) Prekršajni postupak, po prekršajima iz ovoga Zakona, u prvom stupnju,
vodi i rješenje o prekršaju donosi Povjerenstvo za prekršaje u zračnom
prometu u Ministarstvu, a u drugom stupnju, Visoki prekršajni sud.

(2) Prekršajni postupak iz stavka 1. ovoga članka vodi se po propisima
o prekršajima.

(3) Povjerenstvo iz stavka 1. ovoga članka sastoji se od predsjednika
i dva člana. Predsjedniku i članovima Povjerenstva određuju se zamjenici.

(4) Povjerenstvo iz stavka 1. ovoga članka imenuje ministar.

**DIO DEVETI**

PRIJELAZNE I ZAVRŠNE ODREDBE

Članak 187.

(1) Odredbe ovoga Zakona primjenjuju se na sve započete postupke u kojima
nije, do stupanja na snagu ovoga Zakona, donijeto konačno rješenje.

(2) Iznimno od odredbe stavka 1. ovoga članka, prekršajni postupci koji
su pokrenuti do stupanja na snagu ovoga Zakona, dovršit će se prema odredbama
propisa koji su bili na snazi do stupanja na snagu ovoga Zakona.

Članak 188.

(1) Vlada Republike Hrvatske će u roku od 90 dana od dana stupanja na
snagu ovoga Zakona, osnovati Povjerenstvo iz članka 134. ovoga Zakona.

(2) Povjerenstvo iz stavka 1. ovoga članka će u roku od 90 dana od dana
osnivanja, osnovati lokalna povjerenstva iz članka 135. ovoga Zakona.

Članak 189.

(1) Podzakonski propisi koji se donose na temelju ovlaštenja iz ovoga
Zakona, donijet će se u roku od godine dana od dana stupanja na snagu ovoga
Zakona.

(2) Ovlašćuje se ministar i ministar nadležan za unutarnje poslove,
da podzakonskim propisima iz stavka 1. ovoga članka mogu odrediti prekršaje
i kazne za te prekršaje.

(3) Do stupanja na snagu podzakonskih propisa iz stavka 1. ovoga članka,
ostaju na snazi podzakonski propisi doneseni na temelju Zakona o zračnoj
plovidbi ("Narodne novine", br. 53/91., 26/93., 109/93. i 29/94.), ako
nisu u suprotnosti s odredbama ovoga Zakona i međunarodnim ugovorima koji
obvezuju Republiku Hrvatsku.

Članak 190.

Odobrenja, dozvole, svjedodžbe i druge isprave, dani pojedinim pravnim
i fizičkim osobama na temelju propisa koji su bili na snazi do stupanja
na snagu ovoga Zakona, ostaju na snazi do dobivanja odgovarajućih odobrenja,
dozvola, svjedodžbi i drugih isprava, prema odredbama ovoga Zakona i propisa
donesenih na temelju ovoga Zakona.

Članak 191.

Danom stupanja na snagu ovoga Zakona prestaje važiti Zakon o zračnoj
plovidbi ("Narodne novine", br. 53/91., 26/93., 109/93. i 29/94.).

Članak 192.

Ovaj Zakon stupa na snagu osmog dana od dana objave u "Narodnim novinama",
a odredbe članka 138. stavka 1. i članka 141. ovoga Zakona, primjenjivat
će se od 1. siječnja 2000. te odredbe članka 142. i 143. ovoga Zakona,
primjenjivat će se od 1. travnja 2002.

Klasa: 343-01/97-01/02
Zagreb, 25. rujna 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Zakon, NN 132/1998-1596
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)